text:
Wikandamizwa n’amateka yawe, igihe kirageze ngo Imana ikwinjize mu butsinzi .
Urusobe rw’Ibitekerezo birimo kwiheba, kumva ko bidashoboka, kwivuma no kwiyaturiraho nabi, ni bimwe mu byibasira umuntu wanyuze mu bikomeye, uwo abandi baca intege ko ntacyo azimarira n’ibindi bicantege, ariko uyu munsi ndakubwira nti wikandamizwa n’amateka mabi abantu bakuzi ho kuko iyaguhanze irimo kukuremera ubundi buzima bushya,kuko inzira z’Imana ari nyinshi kandi ikora mu buryo butandukanye.
Ijambo ry’Imana dusoma mu 1Abami 1-35 Umutwe w’aya magambo uravuga ngo “Dawidi akiriho yimika salomo”, mu busanzwe Dawidi yari afite abana benshi baturuka ku bagore batandukanye, ariko ataratanga, umuhungu we witwaga Adonayi mwene Hagiti, arikuza kuko yari aziko azaba umwami agasimbura se, ariyimika yigira umwami, ariko bidatinze umwami abimenye ko Adonayi yiyimitse, ahamagara nyina wa Salomo witwaga Batisheba aramubwira ati “ uko nakurahiye Uwiteka Imana ya Isirayeli nti, ni ukuri umuhungu wawe Salomo niwe uzima maze gutanga, akicara ku ntebe y’ubwami mu cyimbo cyanjye, ni ukuri niko ndi bubigenze uyu munsi”, uwo mwanya arategeka himikwa Salomo ajya ku ngoma na Dawidi akiriho, maze Adonayi yamburwa ijambo ubwo.
Turabona na none inkuru z’umubyeyi witwa Sara mu itangiriro ibice 18,21, yashatswe na Aburahamu ariko bagera mu za bukuru nta mwana barabyarana, Imana iza kubasanga incuro ebyiri ibasezeranya ko bazabyara umwana w’umuhungu, nyuma yo gutegereza igihe kitari gito, Imana iza kubisohoza babyara umwana w’umuhungu bamwita Isaka. Nta washidikanya ko mu myaka banyuzemo uyu mubyeyi yari afite agahinda kenshi, ndetse no gukinwa ku mubyimba, dore ko amaze no gushoberwa yasabye umugabo we kuryamana n’umuja we Hagari ngo arebe ko nibura yamubyarira umwana, ariko nabyo ntibyamuhiriye ahubwo we yamukomeretsaga birenze, akamutuka ko we ari ingumba, noneho Sara agashavura birenze, ariko Imana kuko itajya ibabaza umuntu iteka imugirira ibambe imuha urubyaro ku munota wa nyuma.
Mwene data birashoboka ko tuganira gutya utegereje aho gutabarwa kwawe kuzaturuka ariko warahebye, ba Adonayi ni benshi mu nzira unyuramo, biteguye kandi bizeye ko imigisha yawe bagiye kuyishimamo ndetse baranabikora ukabibona, hari kandi ba Hagari batari bake bahamya ko n’ubwo wasezeranijwe iryo sezerano ryo gutabarwa, utari wowe ryagenewe, ahubwo baragukina ku mubyimba kandi biteguye kwicara mu mwanya wari ugenewe, ariko tumbira iyakuvuze ho, kuko ari iyo kwizerwa, ijya irinda isezerano ryayo kugeza risohoye, humura iyabivuze no kubikora izabikora, nesha amajwi yose akubwira ko ntacyo uzageraho, ababonaga ko wenda ibyiza bitakubera, nk’uko Adonayi yabonaga ko Salomo adakwiye gusimbura se, ndetse n’abaguca intege bakwereka ko ubwo buzima bubi ubayemo aribwo bwawebukubereye kandi butahinduka, oya siko bimeze.
Ntago Imana itanga imigisha igendeye k’uko abantu bakubona cyangwa bifuza ko umera, kuko mbere y’uko uvuka Imana yari ikuzi nk’uko Imana yari yaratangiye guhanura Salomo atarabaho
1Ngoma22:9. Humura iyakuvuzeho igiye kwikorera umurimo, n’ubwo wari unaniwe Wikandamizwa n’amateka yawe, igihe kirageze ngo Imana izakwinjiza mu butsinzi.
Bene data ndangije mbifuriza gukomera no gutumbira Uwiteka gusa, kuko ariwe soko y’ibyiza.
KAGAMBIRWA Claudine


c: text/html

text:
dim.
20
mai
2012
1. Yezu winjiye muri kamere-muntu, akatwigisha, akatwereka inzira igana ijuru uko igendwa n’ibyangombwa idusaba, yasubiye kwa Se kugira ngo adutegurire aho tuzabana na We ubuziraherezo: “Yezu uwo ubavanywemo akajyanwa mu Ijuru, azaza nk’uko mumubonye ajya mu Ijuru”. Ntagiye mu Ijuru kubera ko adutaye, kubera ko aturambiwe, agiye mu Ijuru kuko ariho iwacu. Twaremewe kuzajya mu Ijuru, niho twese tuzishima iteka.
2. Yezu ugiye mu Ijuru arifuza ko twahora tumurangamiye maze tukorohera Roho We utwibutsa gukora ibyo yatubwiye byose bidutegurira Ijuru. Bimwe muri ibyo ni byo Pawulo yongera kugarukaho agira ati: “Bavandimwe…nimubane m’urukundo, murangwe n’ubwiyoroshye, n’ituze n’ubwiyumanganye, mwihanganirane muri byose, kandi mwihatire kugumana umutima umwe ubahuza mu mahoro”. Ngako akabando tugomba kwitwaza muri uru rugendo turimo rutuganisha mu Ijuru aho Yezu aganje. Kubana mu mahoro, ntawe tubangamiye, twibuka ko twese turi abasangirangendo, ko aho tujya ari hamwe, ko tutari dukwiye kuryana no gukurura muri twe inzangano. Kubana m’urukundo nibyo bitanga ubuzima, kuko ukunda ari we ubasha kumenya agahinda ka mugenzi we, akamwumva mu bibazo ahura nabyo kandi akabasha no kumwihanganira. Pawulo ati “murangwe n’ukwiyoroshya”. Kwishyira hejuru sibyo bitanga agaciro n’ireme, ahubwo guca bugufi ukumva abandi, ukabubaha kandi ukababera ihumure, ugatuza ukirinda guhubuka, guhuta no guhutera, nibwo buryo bwiza bwo kwitegura gutaha Ijuru.
3. Pawulo aratwibutsa ko kuba Yezu yarazamutse mu Ijuru, ari uko yabanje kumanuka akagera hano ku isi, akabana natwe. Bishatse kuvuga ko natwe tugomba kumenya ko isi ubwayo atari mbi, Yezu yayihaye umugisha yemera kuza. Uwo mugisha rero nitwe tugomba kuwusakaza hose, isi ikarushaho kuba nziza kandi ikabasha kubera abandi inzira nziza, idahanda, inzira igana kuri Rurema. Twese rero turasabwa kunga ubumwe mu kwemera, tugaharanira kuba abantu bashyitse kandi bageze k’urugero ruhamye. Pawulo ati: “Ubwo rero ntituzaba tukiri abana basabayangwa, maze ngo twangaranwe n’umuyaga ubonetse wose w’inyigisho ziturutse ku buhendanyi bw’abantu no ku buriganya bwabo bubayobya. Ahubwo nitubaho mu rukundo rutaryarya, tuzakura kandi twiyongere ubudahwema twifatanyije na Kristu utubereye umutwe.”
4. Yezu mbere yo gusubira kwa Se araduha ubutumwa: “Nimujye mu isi hose, mwamamaze Inkuru Nziza mu biremwa byose. Uzemera akabatizwa azakira; utazemera azacibwa.” Kwamamaza inkuru nziza hose, Inkuru nziza y’urukundo n’amahoro, Inkuru nziza yo gufatanya no kumenya ko twese twaremewe guhurira mu nzira imwe igana Ijuru, nicyo duhamagariwe. Nyagasani ntazigera adutererana muri ubwo butumwa yaduhaye, kandi buri wese agomba kumenya ko ari intumwa Ye igomba gukwiza hose ibyishimo n’amahoro. Yezu natubere itara ritumurikira aho tugenda hose, kandi turangwe no kwiyoroshya tubera abatubona bose icyizere cy’Ijuru tuzataha.
P. Jean Damascène MUGIRANEZA

robotstxt: allowed

filter: keep


text:
sam.
29
oct.
2011
ISOMO RYA MBERE
Ibaruwa Mutagatifu Pawulo Intumwa yandikiye Abanyaroma (Rom 13, 8-10)
Bavandimwe, 8ntihakagire uwo mubamo umwenda, atari uwo gukundana. Kuko ukunda undi aba yujuje amategeko. 9Kuko kuvuga ngo « Ntuzasambane, ntuzice, ntuzibe, ntuzararikire ikibi », kimwe n’andi mategeko, yose akubiye muri iri jambo ngo «Uzakunde mugenzi wawe nkawe ubwawe. » 10Ukunda ntiyagirira mugenzi we inabi. Urukundo rero ni rwo rubumbye amategeko.
ZABURI (Zab 112 (111),1-2, 4-5, 8a.9)
Inyik/ Imana ikunda umuntu utangana ibyishimo.
Hahirwa umuntu utinya Uhoraho,
agahimbazwa n’amategeko ye !
Urubyaro rwe ruzagira amaboko mu gihugu,
ubwoko bw’abantu b’intungane bugire umugisha.
Mu gihe cy’umwijima yaka nk’urumuri,
rumurikira abantu b’intagorama.
Koko impuhwe, ineza n’ubutungane, ni byo bimuranga.
Hahirwa umuntu ugira impuhwe kandi akaguriza abandi,
ibintu bye aba abigengana ubutungane.
Umutima we uhora mu gitereko ntagire icyo yikanga,
agira ubuntu, agaha abakene ataziganya ;
ubutungane bwe bugahoraho iteka,
akagendana ishema n’ubwemarare.
IBANGONDIRIMBO RIBANZIRIZA IVANJILI (1Pet 4, 14)
Alleluya Alleluya.
Muzishime nibabatuka babaziza izina rya Kristu,
kuko Roho w’Imana azaba ari kumwe namwe.
Alleluya.
IVANJILI
+ Luka (Lk 14, 25-33)
25Icyo gihe, Yezu yari ashagawe n’abantu benshi. Arahindukira arababwira ati 26«Umuntu waza ansanga atabanje guhara se na nyina, umugore n’abana be, abavandimwe na bashiki be ndetse n’ubuzima bwe bwite, uwo nguwo ntashobora kuba umwigishwa wanjye. 27Kandi umuntu wese udaheka umusaraba we ngo ankurikire, ntashobora kuba umwigishwa wanjye. 28Mbese ni nde muri mwe washaka kubaka umunara, ntabanze kwicara ngo arebe ibyo azawutangaho, kandi ngo amenye niba afite ibizawuzuza? 29Aba yanga ko yatangira kubaka agasanga adashobora kuzuza, maze abazamubona bakamuseka bavuga ngo 30“Dore umuntu watangiye kubaka, akananirwa no kuzuza !” 31Cyangwa se ni nde mwami waba agiye kurwanya undi mwami, ntabanze kwicara ngo yibaze ko niba afite ingabo ibihumbi cumi, yashobora kurwanya uza kumutera afite ibihumbi makumyabiri ? 32Abonye bitamushobokeye yamutumaho akiri kure, akamusaba ko babana mu mahoro. 33Nuko rero utazahara ibyo atunze byose, ntashobora kuba umwigishwa wanjye.»


text:
Bazisabye ubwo abayobozi b’imidugudu n’abagize inama njyanama z’utugari n’imirenge bo mu turere twa Nyagatare na Bugesera basozaga iryo torero, tariki ya 23 Ukuboza 2016.
Niyonsenge Isaie wo muri Nyagatare, wavuze mu izina rya bagenzi be, yavuze ko nyuma yo kwisuzuma, abari mu itorero Imbonezamihigo basaba imbabazi z’amakosa bajyaga bakora.
Agira ati “Nyuma yo kwisuzuma dusabye imbabazi z’amakosa mabi yaturanze, harimo kutegera abaturage bacu ngo tubakemurire ibibazo, bamwe twari bantibindeba, gukorera ku jisho, kurya rwuswa no kurenganya abadutoye.”
Mu yandi makosa, abo bayobozi b’imirenge basabiye imbabazi harimo guhisha no guhishira ibiyobyabwenge, gutanga raporo zinyuranye n’ukuri, guhishira ubujura, ikibazo cy’isuku nke n’ibindi.
Ndizihiwe Emmanuel, wo mu Karere ka Bugesera, avuga iryo torero bashoje ryamuremyemo icyizere n’imbaraga zo guhindura imikorere.
Agira ati “Iri torero rimbereye icyuhagiro ngiye kwikubita agashyi nongera imbaraga ibyo nakoraga, nk’ubu ngiye gukurikirana abahawe inka muri gahunda ya girinka munyarwanda ndeba uburyo zitaweho kugirango zibashe gutanga umusaruro.”
Mugenzi we witwa Rucyakibungo Anicet avuga ko nyuma yo kuva mu itorero agiye kurushaho gukorana n’izindi nzego bashyirahamwe bashaka icyatezimbere umudugudu wabo.
Agira ati “Ntitwajyaga dukorana kugirango tubashe gutegura nk’umuganda ahubwo twabwiraga abaturage aho bajya kuwukorera tutabanje kubagisha inama cyangwa ngo hagati yacu tubivuganeho turebe aho twawukorera humvikanweho.”
Minisitiri w’ubutegetsi bw’igihugu, Francis Kaboneka yababwiye abo bayobozi bo nzego z’ibanze ko umwaka utaha wa 2017 ugomba kuba uwimpinduka mu miyoborere yabo.
Agira ati “Tugomba guhindura isura y’inzego z’ibanze aho bari babaziko aribo ba mbere barya ruswa bananiza gahunda, ibyo bigomba guhinduka noneho tugahesha ishema inzego z’ibanze kuko aribyo bituma abaturage bagera ku iterambere.”
Akomeza abasaba kuba inyangamugayo imbere y’abaturage babagiriye icyizere bakabatora.
Abayobozi b’imidugudu n’abagize inama njyanama z’utugari n’imirenge bo mu Karere ka Bugesera na Nyagatare bari bari mu itorero ni 3898.


text:
Nta kinanira Imana mu gihe cyashyizweho
‘’Maze Aburahamu arubama, araseka aribaza ati ‘’Mbese umwana azabyarwa n’umaze imyaka ijana avutse? Kandi na Sara umaze imyaka mirongo urwenda, azabyara? Aburahamu abwira Imana ati’’ icyampa Ishimayeli akabaho, ari imbere yawe!’’ Imana iramusubiza iti’’ Ahubwo Sara umugore wawe ni we uzabyaraho umuhungu, uzamwite Isaka.(Itangiriro 17:17-29)
Hari kinanira Uwiteka se? Mu gihe cyashyizweho, iki gihe nikigaruka nzakugarukaho, Sara abyare umuhungu (Itangiriro 18:14)
Aha ni igihe Imana igirana ikiganiro na Aburahamu ikanamusezeranya ko azabyarana n’umugore we Sara nubwo Aburahamu atari agitekereza ko babyara kubera ko bari bageze mu za bukuru. Muri iki kiganiro kandi Imana yamusezeranije ko kuri we hazakomoka urubyaro ruzakurikiraho isezerano ridashira. Nyuma y’igihe kirekire aba babyeyi bategereje isezerano umwana ntiyahise avuka, nawe ibaze Aburahamu imyaka 100 na Sara imyaka 90.
Nta wundi ufite ingengabihe y’ubuzima bwawe uretse Imana kandi niyo ifite ubuzima bwawe mu biganza byayo.
Reka nibutse umuntu wese ufite icyo yavuganye n’Imana, ukaba utekereza ko Imana yatinze none ukaba wumva bitakibaye, ndakwibutsa ko Imana irinda ijambo ryayo keretse niba atari yo yavuze! Iyo umuntu akwibukije kubyo Imana yavuze bishobora kugutera kumwenyura ukumva urishimye ariko wakongera gutekereza igihe bimaze ukumva ni kirekire mboneyeho kukwibutsa ko nta jambo na rimwe Imana ivuga ngo rihere (Luka 1:37)
Komera mu Mana ahubwo utegereze wizeye, kandi hahirwa uwizeye kuko ibyo yabwiwe n’Umwami Imana bizasohora.(Luka 1: 45)
Imana ihora izirikana ijambo ryayo, ni iyo kwizerwa kandi ntabwo yakwibagiwe iracyakuzirikana
Mugihe Aburahamu yatekerezaga ko yari akwiye kuba yarabonye umwana mu myaka yashize, Imana yo yari ifite igihe iteganya yashizeho cyo kumuhera umwana, igira iti ariko isezerano ryanjye nzarikomeza na Isaka, uwo uzabyarana na Sara mu gihe nk’iki cy’umwaka Utaha, kuko ari cyo nashyizeho (Itangiriro 17:21)
Aya magambo Imana yavuze haruguru yerekana neza ko Imana ikorera igihe ishatse kandi ko ifite igihe yategekeye ikintu cyose, bigaragaza kandi ko ikomeza isezerano ryayo kugeza irisohoje. Ikibazo ahubwo kiza kuvuka aha ni ukumenya ni ikihe gihe koko? Ukurikije amagambo ari haruguru agaragaza ko ntawakimenya uretse gusa ko ikora mu gihe cyashyizweho nayo kuko akenshi Imana itubwira ibyo izadukorera ariko ntihite itubwira igihe runaka izabikorera, twe idusaba kuguma mu nzu yayo tukayitegereza. Hari igihe umuntu kubera kumva ko yatinze yishyiriraho igihe ariko tubonye igira igihe cyashyizweho kandi ko ntakiyinanira.
Ushobora kuba wumvaga bikuyobeye, igihe umaze gisharira kubera ibyo umaze kunyuramo mu gihe cyashize, none rero nyemerera nkwibutse ko Imana ariyo igena ibihe n’imyaka kandi ntakiyinanira nawe mugihe cyashyizweho yaguha Isaka ugaseka ugashira umubabaro. Amen


text:
Imana yakuremeye kuba Umukristo - Dan Delzell
Hashize imyaka ikabakaba 2000 uvutse, nyuma y’aho Yesu Kristo aziye mu isi, agapfa hanyuma akazuka mu bapfuye. Ndetse mbere y’uko ugera kuri iyi si, Imana yari yarakuremye mu nda ya nyoko. Imana rero yakuremeye impamvu. Waremewe kuba Umukristo.
Imana ntishaka ko abantu bamwe gusa ari bo bajya mu ijuru, ahubwo ishaka ko abantu bose bajyayo. Ibyo bigaragara neza mu byanditswe byera. Icyatumye ikurema, ni uko ishaka kubana nawe iteka ryose. Kubana n’Imana bioshoboka gusa iyo wizeye Yesu Kristo umwana wayo. Umaze kuremwa mu isi, winjiye mu "baturanyi b’Imana." "Numara kuvuka ubwa kabiri," mu buryo bw’Umwuka ku bwo kwizera Kristo, uzinjira mu muryango w’Imana.
Imana ntiyakuremeye gusenga izindi mana. Yakuremeye kumenya ukuri, no gukunda ukuri no gukurikira ukuri. Yesu ni inzira n’ukuri n’ubugingo. Ntushobora kugera ku ntego Imana yakuremeye, keretse wizeye Kristo ukamukurikira. Ibyo biroroshye.
Ushobora gutekereza ko ubwo ibyo byoroshye, buri wese azabikurikiza. Ariko nk’uko twese tubizi neza, abantu benshi cyane ntibarakamenya Yesu Kristo nk’Umukiza wabo n’Incuti yabo. Ibyo birababaje. Inzira imwe iki kibazo cyakemukamo, ni igihe abant ubumvise ubutumwa bwiza bw’urukundo rw’Imana ruri muri Kristo, bakihana bakizera ubu butumwa bwiza. Uretse uko guhinduka ko mu buryo bw’umwuka, nta bundi buryo bushoboka bwo kugera ku ntego y’Imana mu buzima bwawe.
Byashoboka ko hari abantu b’Abakristo uzi, kandi ukaba wumva nta cyo bakurusha. Ibyo birashoboka, ariko wibuke ko abantu benshi mu isi na bo batandukanye nawe cyane. Kuba gusa ubona bikomeye kuba Umuksrito, ntibisobanuye ko usobanukiwe kuba Umukristo icyo ari cyo. Ahubwo bisobanura ko usobanukiwe uburyo abantu batandukanye. Ariko ntibikwiriye ko iri tandukaniro rigushuka ngo utabona ko ukeneye Yesu mu buzima bwawe.
Hari umwuka mubi ukora 24/24, iminsi 7/7, ushinzwe kwiba abantu icyo Imana ishaka kubaha. Uwo mwuka mubi ni Satani. Satani ni we utera ubuhumyi bwo mu mwuka mu mitima no mu bwenge bw’abatizera. Sinzi uko abikora, icyo nzi ni uko ijambo ry’Imana ari ko ritubwira (reba 2 Abakorinto 4:4). Kandi tujya tubona imbuto z’umurimo we ku isi yose. Irebere nawe uburyo abantu benshi batitaye ku bya Yesu nka Mesiya.


text:
Iyi ni insokozo isanzwe ku muntu ufite imisatsi miremire. Wayisokoza watangiye week end, waba uri mu rugo cyangwa se ugiye muri gahunda zoroheje nko gusura umuturanyi cyangwa se guhura n’incuti yawe ngo muganire.
Iyi nsokozo rero ntago igusaba kujya muri salon de coiffure, wayisokoza wenyine.
Insokozo isanzwe
Iyi ni insokozo isanzwe ku muntu ufite imisatsi miremire. Wayisokoza watangiye week end, waba uri mu rugo cyangwa se ugiye muri gahunda zoroheje nko gusura umuturanyi cyangwa se guhura n’incuti yawe ngo muganire.


text:
Umwanditsi akaba n’umujyanama, umunyamerikakazi Debra Fileta, avuga ko ashingiye ku bushakashatsi yakoze, yasanze hari ibintu bitatu umuntu unyuzwe adakora.
Avugo ko umuntu wese cyane cyane umukristu, aba afite imigisha myinshi Imana yamuhaye.Hari igihe umwanzi ayimwibazigiza, agatangira kwibaza impamvu adafite inzu imeze nk’iy’inshute ye, impamvu adafite igihagararo nk’icya runaka, n’ibindi.
Mu by’ukuri, kuba abantu bishimye si uko badafite ibibazo. Ahubwo baba barahisemo kugumisha imitima n’bitekerezo byabo mu murongo w’ukuri ku Mana. Umuntu akwiye kujya atekereza ku byiza Imana iba yaramukoreye; kandi agahoraho ayishima. Kuko burya uko umuntu yibwira bishobora gutuma aba unyuzwe cyangwa utanyuzwe.
1. Ntiyitotomba
Uwo ari we wese ikibazo cyaturukaho, kumwivumburaho bigutera kumwanga, bitewe n’amagambo uba umubwira. Aho kwatura amagambo mabi ku mpamvu y’ikibazo; wivumbura ku bantu, jya ubwira Imana ikibazo cyawe.
Kandi wibuke ko n’ubwo ibyo usengera bidahinduka nk’uko ubyifuza, ariko amasengesho ahindura ibyo umutima wawe wibwira. Iyaba umuntu yamenyaga kubara imigisha ye ya buri munsi, ntiyakwivumbura.
2. Ntiyigereranya n’abandi
Rimwe na rimwe, usanga abantu dukunda kwigereranya n’abandi. Ariko ibyo bituma umuntu atwarwa n’ibyifuzo by’amarangamutima ye. Kuko hari igihe umuntu aba yumva yaba hejuru cyangwa mu nsi y’abandi.
Erega ibihe byiza bibaho rwose, ariko ntidukwiye kwiyibagiza ko n’ibibi bihaho. Nk’abakristu, twahamgariwe kutigereranya n’ikintu icyo ari cyo cyose, keretse agaciro twahawe na Yesu Kristu.
Agaciro kadashira, katagabanuka cyangwa kadahinduka. Twagakwiye kujya twigereranya n’urukundo rwatumye umwana w’Imana atwitangira ku musaraba. Tujye dushima Imana yaduhaye bene ako gaciro.
3. Ntahorana umwuka wo guhatana
Si bibi guhatana. Ikibi ni ukubishwanira , kumva ko ugomba kwigwiriza ibyiza byose, mbega utanyuzwe. Ni byiza rwose guhatanira kugira ubuzima bwiza, ariko iyo uri umuntu unyuzwe, uba usobanukiwe neza ko ubuzima uhatanira atari ubw’icyubahiro cyawe.
Ahubwo buba ari ubwuje urukundo, ubuntu, n’impuhwe ukomora kuri Kristu. Ubuzima butagamije kurusha abandi, ahubwo bugamije kubahesha umugisha no kuzamura icyubahiro cy’Imana.
Niba ushaka kubaho ubuzima bw’umunezero, ibanga ni ukutitotomba, kwigereranya n’abandi, no guhorana umwuka wo guhatana. Umutima n’ibitekrezo byawe, ntibihanga amaso uwo ari we wese , keretse Kristu.
“ibisigaye Bene Data, iby’ukri byose, ibyo kubahwa byose,ibyo gukiranuka byose, ibiboneye byose,iby’igikundiro n’ibyo gushimwa byose, nihaba hariho ingeso nziza kandi hakabho ishimwe abe aribyo mwibwira.” Abafilipi 4:8.


text:
Mu ijuru imbere y’Imana mfite umuntu umvugira!
“My dear children, I am writing this to you so that you will not sin. But if anyone does sin, we have an Advocate who pleads our case before the Father. He is Jesus Christ, the one who is truly righteous” 1 John 2:1 Amen
“Bana banjye bato, mbandikiye ibyo, kugirango mudakora icyaha. Icyakora nihagira umuntu ukora icyaha, dufite Umurengezi kuri Data wa twese, ariwe Yesu Kristo ukiranuka” 1 Yohana 2:1
Imana ishimwe cyane. Nasanze mu rurimi rw’icyongereza ariho hari ijambo rikomeye, ngo Yesu ni avoka utuburanira imbere y’Imana. Imana ishimwe. Ahubwo njya nibaza ngo ko nubundi tuba twacumuye, Yesu amenya atuburanira ngo iki! Ariko Umuririmbyi umwe aravuga ngo Uwiteka Umucamanza, iyo ambonyeho amaraso ya Yesu, ntashobora kunciraho urubanza rubi ahubwo anyita ukiranutse. Imana ishimwe
Ijambo ry’Imana ritubwira ko Yesu ahora imbere y’Imana atuvuganira: “Kuko Kristo atinjiye ahera haremwe n’intoki hasuraga hahandi h’ukuri, ahubwo yinjiye mu ijuru ubwaho kugirango none ahagarare imbere y’Imana ku bwacu” Abaheburayo 9:24
“Ariko Stephano yuzuye Umwuka Wera arararama, atumbira mu ijuru abona Ubwiza bw’Imana na Yesu ahagaze iburyo bw’Imana, aravuga ati : Dore mbonye ijuru rikingutse n’Umwana w’umuntu ahagaze iburyo bw’Imana”. Ibyakozwe n’intumwa 7:55:56
Imana ishimwe cyane. Kumenya ibi, ko mu ijuru imbere y’Imana mfite umuntu umvugira, bindemera ibyiringiro ko no mu ijuru nzagerayo. Ariko muzi icyo bita kugira Umuvugizi ahantu runaka, by’umwihariko hakomeye!!! Amen. Iyo ufite umuvugizi ahantu hakomeye nta kintu wahabura, byaba akazi, byaba inguzanyo yihuse iyo ari muri banki, byaba kurenganurwa iyo urimo kurengana ……. Byose ndabibona kubera ko mpafite umuvugizi. Imana ishimwe.
Kugirango umuntu rero akuvuganire, bisaba ko muba muziranye, ari inshuti yawe, akuzi. Yesu mwaba muziranye gute kuburyo yakuvuganira, ese mwaba muri inshuti, haba hari umunsi wibuka wamwemereye ubucuti cyane ko ariwe unabanza kubusaba umuntu! Imana ishimwe cyane.
“My dear children, I am writing this to you so that you will not sin. But if anyone does sin, we have an Advocate who pleads our case before the Father. He is Jesus Christ, the one who is truly righteous” 1 John 2:1 Amen
Ibaze nawe umuntu ukuvuganira wanacumuye, ati:” Data ihangane kuko uyu muntu turaziranye, ni inshuti yanjye, ubusanzwe yitwararikaga sinzi ukuntu uyu munsi byamugendekeye, mubabarire Data ni impanuka yagize….”
Dufite Umuvugizi nubwo bitaduha urwaho rwo kwikorera ibyo twishakiye! Imana ishimwe.


text:
Buri gihugu kigira ahantu gishobora kwifashisha mu gihe gishaka guhana abigize intakoreka n’abakora ibyaha bitandukanye nk’ubujura, ubwicanyi, ibyaha byibasira inyoko muntu cyangwa ibindi byaha bitandukanye.
Gusa buri gihugu kigira uburyo gifatamo imfungwa cyangwa abagororwa bacyo ari na yo mpamvu twabakusanyirije amagereza atanduka yo ku Isi avugwaho gufata nabi imfugwa ziba ziyafungiyemo.
5.Diyarbakir prison
Iyi gereza iherereye mu gihugu cya Turukiya, iyi yo nta mikino ibamo kuko iyo ukoze ikosa rito cyane nko gukererwa kujya gufata amafunguro abacungagereza bafite uburenganzira bwo kugukubita mpaka upfuye kuko ngo ntawabakurikirana
4.La sabaneta prison
Iyi gereza ibarizwa muri Venezuwela muri Amerika y’Amajyepfo ikaba ifungirwamo imfungwa zitandukanye. Mu 1994 iyi gereza yapfiriyemo imfungwa zisaga 180 icyarimwe abandi 624 barakomereka bitewe n’imvururu zatejwe n’abacugagereza kugira ngo babone uko bica izo mfungwa. Iyi gereza na yo ngo ikorerwamo ibikorwa by’ibabaza mubiri rikomeye.
3. Tadmor Prison
Iyi ni gereza ya gisirikare ibarizwa mu gihugu cya Siriya , buri kosa ukoze nyuma y’uko uyigezemo uhanishwa ikindi gihano gitandukanye n’icyo wahawe ukinjiramo, kubera iyica rubozo ryakorerwagamo, iyi gereza yaje gufunga imiryango muri 2001 gusa nyuma gato yaje gufungurwa muri 2011
2. Camp 22 prison
Infungwa zo muri iyi gereza zifungwa ziboshye kandi zipfutse amaso
Iyi ni gereza yo muri Koreya ya ruguru, ni gereza yihariye y’infungwa za politiki yashionzwe mu 1965, ishobora kwakira infungwa 50.000. Ikintu cyihariye kuri iyi gereza ni uko ngo infungwa zaho bikoreshwa mu kugerageza ubushakashatsi. Urugero ngo ni uko nk’iyo hakozwe umuti wica babanza kuwuha bamwe muri izi mfungwa kugirango bagerageze ubukana bwawo.
Ikindi ni uko iyo umuntu akoze icyaha cya politiki gituma afungirwamo ngo umuryango wose uba ugomba gufungwa ukibagirana burundu.
1 Carandiru Penitentiary
Iyi gereza iherereye mu gihugu cya Brezile muri Amerika y’Amajyepfo ikaba izwiho ihohoterwa ry’abafungwa kurusha andi magereza yo ku isi yose. Urugero ni nko mu 1992 aho imfungwa 102 zishwe ntampamvu.
Imfungwa zo muri iyi gereza zambikwa ubusa zigakorerwa ibabazamubiri zitambaye
Iyi gereza izwiho nanone ibibazo by’ubuzima aho usanga byibuza umwe muri batanu bayifungiyemo aba afite ubwandu bwa virusi itera SIDA kandi nta miti bahabwa.


text:
Manzi Irénée Ruhogo ni umusore w’imyaka 23 y’amavuko, akaba yaratanze ubutumwa ahantu henshi hatandukanye abinyujije no kuri ibyishimo.com ngo bubashe kugera ku banyarwanda benshi . Mu buhamya bwe avuga ko yakundanye n’umukobwa ukorana n’amashitani agashaka kumugira igitambo kwa Satani.
Muri ubu buhamya bwe avuga uburyo umukobwa yagiye amukurikirana, uburyo yakoreshwaga n’imyuka idasanzwe ndetse n’ibindi bitandukanye. Isomere nawe ubwo buhamya :
Ndangiza umwaka wa gatandatu twagiye mu ngando ariko nari mfite ingeso y’ubuhehesi no gukunda abakobwa cyane. Hari mugenzi wanjye witwa Uwayezu Pascal twiganaga kandi duturanye hano i Kigali, uwo musore twari nk’abavandimwe noneho twaje guhura ambwira ukuntu yakijijwe, ariko namufataga nk’umwesikoro (escrot) wa mbere ubaho! Ni uko buracya mubyara wanjye aza kunsura tujyana muri SFB, icyo gihe nari mfite Laptop tujya gushaka Wireless muri SFB nyine, noneho mu gutaha duhura n’umukobwa mwiza bari baturanye i Nyagasambu. Icyo gihe mubyara wanjye yari arwaye, uwo mukobwa araza aradusuhuza maze ahita atahana mubyara wanjye ariko nkimubona n’ukuntu yasaga numvise mukunze cyane ariko bigeraho bimvamo.
Ngeze mu rugo nka sa tatu nimero irampamagara, nditaba maze umuntu arambwira ati: “Nitwa Lenivo Masengesho; umwe wajyanye na mubyara wawe, none wazanshakiye inzu yo gukodesha aho i Gikondo hafi y’ishuri!” Ni uko kuko uwo mukobwa yiga muri SFB, ndamubwira ngo ntaho nyizi hafi aho ariko nyibonye namubwira.
Naramubwiye ngo amazu nzi arahenze noneho arambwira ngo nkomeze mushakishirize, ndayishaka ndayibura noneho umunsi umwe ngeze mu rugo nsanga abapangayi babaga mu rugo bavuye mu nzu, ndamuhamagara ndabimubwira. Icyo gihe hari hashize icyumweru cyose twaratangiye gukundana naho undi mukobwa twari inshuti aho nigaga nari ndimo gushwana nawe. Narebaga uwo Lenivo Masengesho ukuntu afite imisatsi igera mu mugongo kandi ari mwiza, afite mu nda heza n’amabuno, nkumva umubiri wanjye nasheshe urumeza, nari ndi mu rukundo ariko ninsobanukirwe n’ibiri kumbaho.
Ubwo umukobwa yaje kureba inzu yo mu rugo arayishima maze nanjye ku mutima nti mbonye amahirwe nzajya ninyabya mu nzu ye turyamane ariko ndi gutekereza ukuntu nzajya ninjiramo marume atambonye. Inzu rero umukobwa yarashimye noneho aza mu rugo ari kuwa mbere, kuwa kabiri mpura na ya nshuti yanjye Pascal nababwiye wari warakijijwe, tuganira ku rukundo rw’ Imana, mubwira ko nifuza gukizwa nkareka abakobwa bose ngakunda uwo wenyine. Yanyemereye kumperekeza aho abantu bo mu rugo basengera (mu Isano i Gikondo kuri Sinai Church).
Ubwo wa mukobwa yaragarutse, aza mu rugo kwishyura inzu ahasanga Pascal n’abantu bose bo mu gipangu tugiye gusenga, icyo gihe hari kuwa gatatu. Ni uko marume abwira uwo mukobwa ati urishyura nibura amezi abiri, ariko yari yazanye ay’ukwezi kumwe. Ni uko turamubaza duti uraseng? Nawe ati yego, noneho ndamubwira nti niba koko usenga ngwino aho nanjye ngiye gusengera tujyane, arabyemera ariko njyewe bwari ubwa mbere kuva ntangiye amashuri yisumbuye nkanayarangiza nibwo nari ngiye gusenga mbishaka. Erega si kera, ni ejobundi mu kwezi kwa mbere k’uyu mwaka.
Ni uko turagenda ndetse umukobwa aratubwira ngo turarangizanya amateraniro, tugeze mu rusengero Pasiteri atera korasi wa mukobwa amufasha kuririmba, nanjye mu mutima nti naratomboye niboneye umukobwa uzi Imana. Ubwo ariko Pasiteri ahita avuga ngo aha mu rusengero harimo umuntu wazanye imyuka mibi, sinamenya ibyo aribyo. Akimara kubivuga umukobwa ahita acunga hasohotse abakobwa babiri, ahita asohoka nawe aragenda ntiyagaruka, pastier nabyo arabivuga ko uwo mukobwa wari uzanye imyuka mibi asohotse.
Ni uko pasiteri ati mu bakobwa basohotse hari umukobwa watumwe n’ikuzimu kujyana umuntu w’igitambo, njyewe numva ari abandi uwo sinanamukeka. Ubwo wa mukobwa ninjoro yaje mu rugo aratuganiriza, tujya n’aho yabaga mbere tuhasanga abandi bakobwa baratuganiriza ariko ntibatubwira uko bimeze, turamuherekeza ataha kwa mukuru we Kacyiru. Ku munsi ukurikiyeho yaje mu rugo yiyogoshesheje, ambwira ko avuye guca mu cyuma kandi ko bamubaze, maze ndamubaza nti uri kubasha kugenda n’amaguru bakubaze ? Nawe ati njyewe nta kibazo, ndamwihorera nkabakaba inda hose mbura aho babaze, ubwo yahise ataha nyuma y’iminota nk’icumi agarukana na bakuru be batatu, baza bavuga ngo uwo mukobwa yasaze.
Ubwo ariko mbere yajyaga ambwira ati Irenee nukenera amafaranga, imyenda yo kwambara n’ibindi ujye umbwira nzagufasha, kandi nawe uzareke agakobwa k’I Nyamirambo k’agaslamu mukundana, nkibaza ukuntu yamenye uwo mwana twakundanaga mbere, ndetse ambwira amabanga yihariye yanjye, akambwira ngo ahantu asengera barabimubwira iyo ansengeye.
Ubwo umukobwa bamugejeje mu rugo ba nyirasenge batangira kutubwira ukuntu yasaze, mu rugo bahamagara aba pasiteri ngo baze bamusengere, maze mu gihe tubategereje dayimoni ze zitangira kumukubita kuko ngo yaje mu rusengero agasengera abantu ngo abashyire mu nyuka y’ikuzimu bikamunanira, noneho ngo zari zaramutegetse kutarya ari ukunywa gusa. Ubwo yaje mu rugo ngo amaze iminsi atarya noneho ba nyirasenge baramubwira bati ntiwatubwiye ko Irenee umukunda cyane? Nawe ati nzanamujyana aho dusengera (arik ubwo twari dutegereje abakozi b’ Imana) ba nyirasenge bati reka akwakire aguhe ibyo kurya nka cheri wawe, umukobwa ahita ambwira ati “Irenee banza umpe chainette na gromete wambaye (yashakaga akantu ako ariko kose yankuraho) abandi barambwira bati Irenee uramenye ahubwo bikuremo ubibike. Ubwo umukobwa ahita avuga ngo ibyo nambaye biri kumurya mu maso maze mbikuramo, mpita njya kugura amata na keke, ubwo ariko nkibihageza isengesho yasenze twese twagize ubwoba.
Ubwo yahise afata amata ati: “Aya si amata ahubwo ni amaraso ari hejuru y’amaraso ya Yesu atunge umubiri n’ubugingo”, afata keke ati “Iyi si keke ahubwo ni umubiri uri hejuru y’uwa Yesu…” . Ubwo amaze gusengera ayo mafunguro ye, umukobwa yatangiye kujya abwira marume ngo wowe nagusengera Yesu ukurimo, dayimoni yanjye ikamugukuramo. Ubwo turatokesha, batangira gutera amakorasi noneho aravuga ngo aho imbaraga zacu zirangirira niho ize zitangirira. Ni uko ba bakozi b’Imana baba baraje dutangira gusenga, bamurambikaho ibiganza akavuza induru akarwana noneho aba abonye imbaraga, yakora ku muntu uwo akorazeho agahita aceceka, umukozi w’Imana wari uvuye i Kanombe aba arasenze cyane umukobwa atangira noneho kuvuga byanyabyo.
Ubwo ariko dusubiye haruguru gato, ya masengesho yavugaga asengera ibiryo twaratokeshaga maze yagarura ubwenge akatubwira ati: “Mumbwire nta kintu kibi mvuze?” Ubwo agasaba imbabazi. Ubwo rero batangiye kumusengera amaze gutuza nibwo yavuze umugambi we yari amfiteho njye n’undi mukobwa wo mu rugo.
Umugambi yari afite ngo ni uko yatumwe ku isi kuyobya abasore bakaba abasambanyi n’abasinzi, abakobwa akabaha imbaraga zo kwiyandarika kugirango abe umuntu ukomeye mu idini rye, ikindi kandi ngo yagombaga gutangaho umuntu igitambo kandi uwo atanzeho igitambo nawe akazakomera akayobya abandi n’ibindi byinshi yavugaga, ariko hashiraga umwana agasaba imbabazi akavuga ngo ntabwo azi ibintu n’ahantu ari ndetse n’ibyo arigukora.
Ubwo umukozi w’Imana aramubaza ati: “Izi mbaraga wazibonye ryari?” Bantu mukunda gusoma amabaruwa y’abandi mwumvireho, yaravuze ati: “Muri 2006 navuye ku ishuri ndwaye ngiye gusura tante i Nyagasambu mpura n’undi tante ampa urwandiko nzashyira mubyara wanjye twiganaga maze ndage ngeze mu nzira ngirango ni amafranga bamwoherereje, ndafungura ndareba mbona handitsemo, ngira amatsiko mpita ntangira gusoma. Nkimara gusoma ibyo natekereza byose byatangiye kuba kandi bikaba nk’uko mbyifuza”
Uwo tante we ngo umugabo we yarabuze, yavuze ko bajya bahurira aho basengera ariko ku isi ho ntabwo amubona kandi ngo ajya aboherereza amafaranga. Yakomeje avuga aho yakuye imbaraga z’ikuzimu n’ibindi byinshi cyane, anavuga ko hari gahunda yari afite cyane cyane ku rubyiruko maze ahita abwira wa mukozi w’Imana ngo erega nawe ndagushyira hasi.
Ubwo turatokesha mu izina rya Yesu maze ba tante be baravuga ngo ubu ni bwo agiye gukora. Yatangiriye kuri chorus twatangiye araziririmba maze akajya avuga ngo umuriro w’Imana ye wake utwike abantu bari aho babe imyuka mibi, ngo niwake utwike aho mu rugo, umu mama wo mu rugo aba abwiye ba tante ngo batahe ejo bazamuzane ku rusengero na pastor wacu ahari, ni uko baramujyana bageze SEGEM ku kibuga batega moto baragenda bajya Kimisagara, bageze Kimisagara baraduhamagara ngo wa mukobwa ntawagarutse mu rugo, turahakana babaza umumotari wari umutwaye aravuga ngo baje baganira kuri moto ahindukiye abura umuntu kandi atigeze ahagarara. Murabyumva ntabwo bigeze bamujyana ngo bamusengere, yasize abantu babaga mu gipangu atubitsemo ubwoba ariko hashize iminsi umu mama wo mu rugo yagiye gusenga hariya ku Irebero ku musozi bari bakihasengera, abakozi b’Imana baramubwira bati: “Mama Kenny, iwanyu Imana ibarinze umukobwa wihindura inzoka kandi uyu munsi waje gusenga yabateye ubwoba”. Mu kugaruka umukobwa yaraje marume aramwakira ariko yanga ko yinjira mu nzu ahagarara hanze (abazansura nzahabereka) njye bari barambujije kwitaba nimero iyo ariyo yose ngo atazanjyana kandi byongeye ndi umwana umwe, mama yabaga afite impungege murabyumva!
Mama Kenny nimugoroba yavuye gusenga aza yapinze ibyo bamubwiye, aravuga ngo bamahanuriye ko Lenivo Masengesho yazanye inzoka mu rugo ngo irye umuntu abe igitambo, arabitubwira maze hashize akanya turamubwira ngo reka dusenge, yibuka ko bamubwiye ngo nagera mu rugo afate amazi ayasengere narangiza ayanyanyagize mu rugo hose, yahise asenga arabikora hahantu wa mukobwa yari ahagaze kuri sima, ngiye kubona mbona inzoka nini kuri sima ifite ibara ry’umukara, bavuza induru maze nzana umuhini ngo nyice mbona inzoka ifite imbaraga yirukanka kuri sima! Wari wabona inzoka yiruka kuri sima? Nirukanse nayo nkayirukankana najya kurigeraho ikangarukana…
Ubwo inzoka twarwanye nayo aho kuri sima ndayica, gusa hashize iminsi twajya duhura na wa mukobwa nkumva umusatsi umvuyeho, nyuma sinongera kumubona. Amakuru mfite ni uko n’ubu ngo ajya ahantu bakamusengera agakira akaba umuntu muzima ariko yasubira mu muryango we bikongera bikamufata kuko no mu muryango we harimo abandi basengana, ubundi ngo basengera mu idini ry’abo bita “Abarangi”.
Gusa icyo nababwira mujye mwitonda mwa basore mwe n’abakobwa kandi musenge! Hari abari kwibaza ngo “Ese ibi byabayeho cyangwa ari kutubeshya?” Njyewe nsengera i Gikondo mu Isano muri Sinai church, uzabishaka azaze mu rugo babimwibwirire, gusa nari naratinye kubishyira ku karubanda ntarabatizwa, ubungubu nta bwoba mfite zo kubivuga kandi mfite n’ubundi buhamya bwinshi nzababwira Imana uko izagenda ibishaka, uwanshaka yampamagara kuri 0722223998 cyangwa 0783049049. Gusa dukwiriye gusengera hamwe tugasengera urubyiruko kuko nirwo cyane cyane satani ashaka gukoresha ngo azabone abayoboke bajyana mu muriro utazima. Kuva nakizwa hari byinshi byahindutse kand uko nitwaraga ntibyari byiza. Ijambo ry’ Imana riravuga ngo “mwirukane umubi nawe azabahunga”, mureke tujye twirukana Satani azaduhunga. Imana ibarinde.
Manzi Irénée Ruhogo yakundanye n’umukobwa ujya kwa Satani kandi ashaka kumugira igitambo
Manzi Irénée Ruhogo ni umusore w’imyaka 23 y’amavuko, akaba yaratanze ubutumwa ahantu henshi hatandukanye abinyujije no kuri ibyishimo.com ngo bubashe kugera ku banyarwanda benshi . Mu buhamya bwe avuga ko yakundanye n’umukobwa ukorana n’amashitani agashaka kumugira igitambo kwa Satani.


text:
Aba babyeyi bavuga ko impamvu abana batwara inda bakiri bato bituruka ku bishuko bya bamwe mu basore biganjemo abarobyi babashukisha utuntu dutandukanye baba bataguriwe n’ababyeyi babo.
Mukanziza Immaculée ati “Abana bacu baraduhangayikishije, umwana aragera mu mashuri yisumbuye bagahita bamutera inda; akenshi biterwa n’abarobyi bashukisha abana bacu amandazi, amavuta n’ibindi badapfa kubona mu rugo.”
Ubushakashatsi bwakozwe n’Impuzamiryango y’amashyirahamwe yita ku burenganzira bwa muntu (CLADHO) muri 2015, bwagaragaje ko Nyamasheke iza ku mwanya wa 4 mu kugira umubare w’abana benshi baterwa inda bakiri bato nkuko bisobanurwa na Evariste Murwanashyaka, umukozi ushinzwe kurwanya ihohoterwa rikorerwa abana muri CLADHO.
Ati “Mu bushakashatsatsi twakoze akarere ka Nyamasheke kari ku mwanya wa kane ku rwego rw’igihugu mu turere dufite abana b’abangavu batwaye inda ari benshi, mu bana 818 twabonye, akarere ka Nyamasheke kihariye abasaga 88, bahwanye na 10,3%. Ni abana benshi ugereranyije n’uko twabikoreye mu mirenge ine."
Akarere kaje ku isonga mu kugira abangavu benshi batwara inda ni Huye yo mu Ntara y’Amajyepfo ikurikirwa na Kicukiro yo mu mujyi wa Kigali.
Umuyobozi ushinzwe uburezi mu murenge wa Kagano, Kwibuka Jean Damascene avuga ko mu murenge wabo byakunze kugaragara umwaka ushize mu kigo cy’ishuri cya Ishara.
Ati “Kimwe n’ahandi hose iki kibazo kirahari cyane cyane mu kagari ka Shara aho ishuri rituranye n’Ikivu, bigaterwa n’abarobyi.”
Police ikorera muri aka karere ivuga ko muri uku kwezi Ugushyingo 2016, bamaze kwakira Ibibazo by’abana batwaye inda bakiri bato bigera kuri bine.
Kabanda Joachim Ushinzwe uburinganire muri aka karere avuga ko bafite ingamba zo kurwanya iki kibazo zirimo gukumira, gutanga amakuru ku gihe, ubukangurambaga ku bigo by’amashuri n’ibindi.
Abana b’abakobwa baganiriye na IGIHE bavuga ko akenshi ababikora babiterwa n’uko hari ibyo basaba iwabo ntibabashe kubibaha kubera ubukene bigatuma iyo bahuye n’abasore babibaha.
Uwiduhaye Esther yagize ati “Urebye hari igihe tutihanganira ubuzima tubayemo mu rugo kuko benshi tuba dukennye maze wahura n’umusore akakugurira ikintu umubyeyi atabona maze akagiheraho agushuka.”


text:
Muri uru rugendoshuri rwasoje tariki ya 17 Kamena 2016, abapolisi bakuru barwitabiriye biboneye ko iyo inzego z’umutekano zikora kinyamwuga, bituma igihugu kigera ku iterambere ryihuse.
Aba bapolisi bagize icyiciro cya kane cy’abize muri iri shuri baturuka mu bihugu bya Afurika birimo u Burundi, Etiyopia, Gambiya, Kenya, Namibiya, Sudani y’Amajyepfo, Tanzaniya, Uganda, Zambiya n’u Rwanda.
Umuyobozi w’ishuri, CP Felix Namuhoranye, wari uyoboye abo bapolisi muri urwo rugendoshuri, yavuze ko rwari rugamije kubongerera ubumenyi, bagahuza ibyo bize mu ishuri n’ukuri kw’ibikorerwa aho bazakorera akazi kabo.
Ku munsi wa nyuma w’urugendoshuri rwabo, basuye uruganda rukora imyenda rwitwa “ELSE”, rugira uruhare mu iterambere ry’imibereho myiza y’abaturage baturiye agace ruherereyemo n’igihugu muri rusange.
Urwo ruganda ngo rukoresha abakozi bagera ku 1100, rukaba rufasha mu iterambere ry’abaturage, aho rutangira amafaranga y’ishuri abana b’imfubyi za SIDA.
Aba bapolisi kandi banasuye Ishuri rya Polisi rya Oromia, ahatangirwa inyigisho z’ibanze ku bashaka kujya muri Polisi ya Etiyopiya, amasomo y’ubunyamwuga n’ay’imiyoborere, hagatorezwa abenda kuba ba ofisiye bato, ndetse hagatangirwa n’andi masomo yihariye.
Nyuma yo gusura ibikorerwa aho hombi, CP Namuhoranye yagize ati ”Mu by’ukuri, uru rugendoshuri ni ingirakamaro kuko abanyeshuri baboneyemo uko ishoramari ari ingirakamaro mu iterambere ry’igihugu icyo ari cyo cyose, banabona ko iterambere rirambye rigerwaho ari uko igihugu gifite amahoro n’umutekano."
Yakomeje agira ati "Abanyeshuri biboneye ko inzego zishinzwe kubahiriza amategeko zigira uruhare runini mu iterambere ry’igihugu iyo zikora kinyamwuga, bikaba ari ngombwa ko zihora zihugurwa.”
Uru rugendoshuri rwari rufite insanganyamatsiko igira iti ”Iterambere ry’ubukungu n’imibereho myiza y’abaturage, imiyoborere myiza n’ubutabera, inkingi ya mwamba mu kubungabunga amahoro n’umutekano”. Abari barurimo bakaba baraganirijwe ku mutekano n’imiyoborere, iterambere ry’ubukungu, ububanyi n’amahanga n’ubutwererane.
Muri uru rugendoshuri, banasuye Ibiro bikuru bya Polisi y’igihugu cya Etiyopiya, Ibiro bikuru by’umurwa mukuru Addis Ababa, Ishuri rikuru ryigisha ibijyanye no kwimakaza umuco w’amahoro, Kaminuza ya Addis Ababa, n’uruganda ruteranyirizwamo imodoka rwa Bishoftu.
Mu gusoza urugendoshuri rwabo, aba banyeshuri bagereranyije ibyo bigiye mu rugendoshuri bakoreye mu Rwanda n’ibyo bigiye muri Etiyopiya, buri wese akazagira inama ubuyobozi bw’igihugu cye hashingiwe ku mwihariko wacyo.
Amafoto: RNP


text:
Nitwa Pasteri NSENGIMANA Vincent De Paul nyobora itorero Carmel Holy Temple.
Navutse mu muryango w’abantu bizera Imana b’abakristo gatulika ariko ku giti cyanjye numvaga bitamfasheho cyane. Maze gukura nize amashuri abanza ndetse n’ayisumbuye.
Igihe nigaga mu mwaka wa gatanu w’amashuri yisumbuye natangiye gukora umuziki usanzwe cyangwa se indirimbo abantu bakunda kwita iz’isi (Secular music).
Icyo gihe nashinze Orchestra yitwaga Peace Voice (Ijwi ry’amahoro). Nyuma yo kurangiza amashuri yisumbuye nakomeje gukora umuziki ariko nyuma mu mwaka wa 2006 ndakizwa ariko ninjirira muri ya mpano yo kuririmba Imana irabyeza nkomeza ndirimba ariko noneho mu nzu y’Imana.
Uko nagendaga nkorera Imana mu ndirimbo naje kumenya ko Imana impamagariye no kuvuga ubutumwa mu buryo bw’ijambo ry’Imana.
Uko nakijijwe:
Ubuhamya bwanjye bw’uko nakijijwe busa n’ubutandukanyeho gato n’ubw’abandi. Jyewe mbere y’uko nkizwa sinari nziko Imana ivuga. Icyakora kubera ko iwacu bari abakristo nari nziko Imana iriho, ishoborabyose ariko sinemeraga ko ivuga. Ikindi siniyumvishaga ukuntu Imana itanga amasezerano n’iyo nabyumvaga navugaga ko ari imitwe y’abarokore cyangwa se ibipindi byabo.
Umunsi umwe nari munzira yavaga ku Gikongoro aho nigaga ari naho nakoreraga umuziki kuri Groupe Scolaire de Runyombyi ahahoze ari muri karere ya Nshili ndimo nerekeza mu cyahoze ari Butare.
Hanyuma nza kubwira mugenzi wanjye twari kumwe ko numva dukwiriye gukizwa. Hagati aho ariko twateganyaga ko amasomo narangira nitugera muri Kigali tuzagurisha ibyuma bya muzika twakoreshaga nkajya i Bugande kuko mpafite umuryango kwiga umuziki w’aho kuko narawukundaga unagezweho icyo gihe.
Mugenzi wanjye nawe yifuzaga kujya muri Afurika y’epfo yari ahafite umuryango akiga umuziki wa Lucky Dube kuko yakundaga Reggae.
Tugeze muri Kigali dushaka abakiriya bagura bya byuma turababura. Nyuma naje gutekereza mpamagara umuntu twiganaga wabaga ku Mulindi wa Nasho ansaba ko namusura ariko mpita ntekereza ko mu cyaro haba amakorari atagira ibyuma nitwaza bya byuma kuko numvaga ko nzabibagurisha.
Ngeze kwa wa muhungu turi munzu mfata Piano (Sentetizeri) ntangira gucuranga numva indirimbo injemo ntangira kuririmba ngo ‘’Ni iby’igiciro kumenya Umwami Yesu’’.
Nyuma hari umwe waririmbaga muri Korari yitwa ‘’Ukumbusho ‘’ yo muri EPR (Eglise Presbytérienne au Rwanda) atambuka yumva umuziki ndirimba yibwira ko ndi umurokore ansaba kujya kwigisha korari yabo iyo ndirimbo (Chorus) ariko nari ntarakizwa nubwo nari nziko Imana ibaho.
Nari nziko mbonye amafaranga Imana impitiramo agakiza:
Mu bitekerezo byanjye hajemo ko mbonye abakiriya ndemera ngezeyo ndayigisha barayikunda, mbigisha no kuyibyina ariko nkabona ntibijyanye nibyo nifuza kubera ibyo hanze yo mu nzu y’Imana nari menyereye. Iyo nateraga indirimbo numvaga batayibyina neza hari ku wa gatanu mfata icyemezo cyo kuzajya mu rusengero ku cyumweru. Aha hose nari ntaramenya icyo Imana iri gushaka kuko naje kugihishurirwa nyuma ko Imana yashakaga kumfatira aho ngo na njye nkizwe mbe umwana wayo.
Mpageze nicara muri korari bampa Micro ndayitera barafashwa, buzura Umwuka Wera nkumva baravuga ibintu ntazi ariko ubu narabimenye ni indimi z’Umwuka Wera.
Icyo gihe numvaga byoroshye bagiye kumpa amafaranga ariko inzira z’Imana ziratangaje kuko ngo Imana yari yarababwiye ko Imana izazana umuntu akabaha ibyuma barimo gusengera ku buntu.
Birumvikana ko ibyo byose nabikoraga ntabizi gusa uko basengaga nanjye numvaga binkora ku mutima uretse ko nishakiraga amafaranga.
Uko natanze ibyuma bya muzika k’ubuntu kugira ngo isezerano risohore:
Byaje kurangira mpafashirijwe ndakizwa bya byuma mbibahera Ubuntu nyuma basubiye mu makaye basanga Imana yari yarababwiye ko ibyuma basengera Imana izabibaha.
Ndakomeza banyigisha gusenga, banyigisha kwiyiriza ndetse no gusoma Bibiliya nkomeza gukizwa gutyo. Ibyuma nari mfite byari Piano ya kasiyo (Senti nini bita Full size key board ndende nari naratumije Dubai), Speakers ebyiri, Amplificateur, za microfones n’imigozi n’ibindi byinshi).
Ibi byose twese twahishuriwe ko ari isezerano risohoye tumenya neza ko Imana igira inzira zirenga ibihumbi yacishamo ariko igasohoza ijambo yavuze.
Umunezero usanzwe utandukanye n’uwo mu gakiza:
Ikintu kidasanzwe nabonye mu nzu y’Imana nahasanze umunezero. Nari naragerageje ibintu byinshi nkora ariko sinigeze mbona amahora nasanze mu nzu y’Imana. Nitabiriye amarushanwa menshi abantu bakishima ariko ibyo ntibyampaga umunezero nk’uwo nasanze mu nzu y’Imana. Ngeze mu gakiza nabonye abantu bankunda menya ko Imana ivuga n’ibindi.
Ibintu byinshi by’abarokore nitaga igipindi Imana yarabinkoresheje maze gukizwa.
Nagiye mbona gukomera kw’Imana mu buryo butangaje kandi Imana irampagije mu buryo bwose.
Ndacyari ingaragu ariko mu minsi mike nzubaka urugo. Imana ibahe umugisha.


text:
Ibi Pastor Joel Madson guturuka muri Leta Zunze Ubumwe za Amerika yabitangaje mu birori byo gushyikiriza impamyabumenyi abavugabutumwa 26 bari bamaze imyaka 2 bahugurwa mu Ishuri rya Bibiliya n’itorero Communaute des Eglises Chréstiennes en Afrique (CECA).Aho yabashishikarije kutishushanya n’abiyita abakozi b’Imana bo muri iyi minsi kuko atari ko bose baba ari ab’ukuri.
Aba ni Abavugabutumwa bawawe impanuro, babanje bakora akarasisi ,bagaragaza ibyishimo
Yagize ati “ Abenshi muri iyi minsi bigisha ibijyanye n’ imico n’ imigenzo by’iyi minsi bitewe n’uko batigeze bamenya ukuri”. Akomeje ababwira ko bagomba kwirinda ubwabo no kurinda umukumbi Imana yaguze amaraso y’igiciro. Imana yahaye abantu umurimo ukomeye wo guhamya iby’Imana no guhindura abantu bo mu mahanga yose abigishwa. Umuntu wese wamenye Imana akwiye kuba maso.
Abavugabutumwa bahawe impamyabumenyi bari mu byiciro bitandukanye .Harimo bakiriye neza impanuro zitandukanye bagejejweho na Pastor Madson kandi bavuga ko bagiye guharanira kuzikurikiza kandi ko Bizeye ubufanate n’Umwuka Wera . Pastor Madson yabashishikarije kuzirina aya magambo “Ndagutongerera mu maso y’Imana no mu ya Kristo Yesu uzacira ho iteka abazima n’abapfuye, ubwo azaboneka aje kwima ingoma ye.Ubwirize abantu ijambo ry’Imana ugire umwete mu gihe kigukwiriye no mu kitagukwiriye, uhane, uteshe, uhugure ufite kwihangana kose no kwigisha, kuko igihe kizaza batazihanganira inyigisho nzima, ahubwo kuko amatwi yabo azaba abarya yifuza kumva ibibanezeza, bazigwiriza abigisha bahuje n’irari ryabo, kandi baziziba amatwi ngo batumva ukuri, bazayoba bakurikize imigani y’ibinyoma. Ariko wowe ho wirinde muri byose, wemere kurengana, ukore umurimo w’umubwirizabutumwa bwiza, usohoze umurimo wawe wo kugabura iby’Imana ” 2Timoteyo 4:1-5.
Ukuri kose dusoma mu ijambo ry’Imana , si itegeko ko kuba guhuye n’iby’ifuzo byacu cyangwa ibyo twishimira nk’abantu, Oya! Ahubwo mu ijambo habamo ukuri k’ibintu byose n’ubuzima ducamo bwa buri munsi. Bityo rero abavuga ubutumwa bwiza ntibakwiye kujya bigisha gusa iby’abantu bashaka. Ijambo ry’Imana riba ryuje urukundo n’imbabazi z’Imana, guhindura no gutera abantu umwete.
Pastor Joel Madson ni umwe mu bagize umuryango wa Global Training Networks (GTN). Umuryango wateye inkuga itorero CECA mu gutangiza no gushyiraho Ishuri rya Bibiliya mu mwaka 2013.
MANISHIMWE Noël


text:
Amateka y’Imana aturemera ikizere
Amateka y’Imana atwemeza ko ishoboye byose ni ukuvuga dushingiye ku byo yakoze, abo yakijije, abo yarinze, imirimo yayo itanga icyizere kubiri imbere.
Hari ubwo ujya gusaba akazi ahantu bakanyuza amaso mu mwirondoro wawe bakakubwira bati oya nta kazi wabona hano, nta burambe uragira, wenda haza undi bakakamuha kubera ko abimazemo igihe.
Mu bintu byari bikwiye kuba bituneneza ni ukuntu uyu mwuga wo kugira neza, wo gutabara Imana iwufitemo uburambe. Haleluya, Imana ishimwe, nta kintu na kimwe irimo yiga kureba niba cyakunda, nta nicyo irimo igerageza ngo irebe ingaruka kizagira ahubwo uyu murimo wo kurinda abayo iwumazemo igihe, uwo kubarwanirira yawukoze kera, kandi ishimwe kuko uko yahoze kera, uyu munsi niko iri, ni nako izahora iteka ryose. Abaheburayo 13:8
Imana yakuye Abisirayeli mu gihugu cya Egiputa, ikabakura mu maboko ya Farawo, ikabagaburira manu mu butayu batari bazi, ikabashakira inzira ku Nyanja itukura, niyo natwe ab’iki gihe tugikorera, ifite ububasha bwo kudukura muri Egiputa y’igihe cyacu, ikaturindira mu butayu bw’igihe cyacu kandi ikaduha Manu idukwiye, ikaduha amazi ngo tuticwa n’inyota kuko ntawe uhwanye nayo.
Dushingiye ku mateka yayo duhamya ko ishobora byose, kandi dukwiye kuyizera.
Hari igihe amaso yacu agarukira hafi kubera intege nke zacu nk’abantu, bikatugora gushyikira imbaraga n’ububasha bihambaye by’Imana ishoborabyose.
Uko ni ukuri koko, hari ibintu tutashobora ariko Imana ikora kuko ntirimo kubyiga ubu, ahubwo irabisanganywe, ntigisha inama, ntisinyisha ngo bayitindire, ntisaba uburenganzira, nta kintu na kimwe cyabasha kuyikoma mu nkokora ku cyo yagambiriye gukora, mu magambo magufi irihagije, niyo mpamvu dukwiye kuyigirira icyizere.
Mu by’ukuri, niba usoma iyi nyandiko ukumva birakomeye, ihangane uzirikane ko Imana ishoboye. Ijambo ryayo rivuga ko ibasha gukora ibiruta cyane ibyo twibwira n’ibyo dutekereza nk’uko imbaraga zayo ziri zidukoreram. Abefeso 3:20
Imana iguhe umugisha kandi yongere kwizera muri wowe kubw’iri jambo. Amen.


text:
Waba uzi impamvu dukwiriye gukura mu gakiza? Pastor Desire
“Umugezi w’amazi utemba uva mu rusengero” (Ezekiyeri 47:1-12)
Amazini ijambo ry’ Imana, urusengero ni umutima w’ umuntu iburasirazuba ni Yesu kuko niwe zuba ryo gukiranuka kwacu.
Umwuka niwe ugera uko ijambo rikurira mu mutima w’ umuntu. Tugomba gukura kugeza ubwo tuzaba umugende ujyana amazi aho akenewe.
Amazi agera mu bugombambari ni umuntu ufite ijambo rike muri we. Haramutse havuye izuba ryinshi (ibigeragezo) aya mazi arakama. Kandi ibihe birasimburana ntabwo umuntu ahora mu bihe byiza gusa ariko uwageragejwe afite ijambo ry’Imana
abyitwaramo neza.
Hari ubwo izuba ry’ ubukene, ubukire, gusuzugurwa, kubahwa, gushomera, akazi kenshi, urugo rugoye, iyo izuba rivuye igihe kirekire amazi arakama iyo umuntu akiri
umwana mu gakiza ibigerazo bikamara igihe kirekire kenshi aragwa (Abefeso
4:14).
Yesu yaciye umugani w’ imbuto zagiye ku kara zibuze aho zishinga imizi ziruma avuga ko ari abantu iyo bagize ibigeragezo bahorwa ijambo ry’ Imana kuko badakomeye mu gakiza baragwa (Matayo 13:5-20); ikindi gishobora kumugusha ni ukugira imigisha ataramenya uko ayifatamo kuko Imana yabwiye Abisirayeri iti: “Nimugera mu gihugu cy’ amasezerano mukarya mukabyibuha ntimuzibagirwe Imana uko yabatungiye mu butayu (Gutegeka kwa kabiri 8).
Amazi agera mu mavi nayo ntahagije kandi ayo ntiyatuma ujya imbere cyangwa ngo
usubire inyuma ayo mazi akubera umutego. Yesu yaravuze ngo hahirwa uwo ibyanjye
bitazagusha burya ibya Yesu utabigiyemo wese bikubera umutego kuko uba utabyumva neza kandi wumva utanabivamo. Iby’ Imana utabyinjiyemo neza uzahura
n’ ibikugusha.
Amazi agera mu rukenyerero nayo aba akiri make ukibasha kwiyobora kandi abayoborwa n’ Umwuka w’ Imana bose nibo bana b’ Imana (Abaroma 8:14) uko bagera mikono igihumbi niko amazi yiyongera. Burya hari ubwo tuva mu kigeragezo ukavamo uteye indi ntambwe yo kwizera wakuze mu gakiza niyo mpamvu udakwiye kwinubira ibigeragezo bidukuza mu kwizera. Kugeza igihe bazakwanga wowe ukabakunda, bakaguhemukira wowe ukabagirira neza kuko wakuze mu mwuka. Hari abantu baje mu nzu y’ Imana ariko ntibigera bakura. Bahora bashaka kuvanga isi n’ agakiza. Iyo ubivanze bibyara umuntu utari umupagani ariko utari
n’ umukristo.
Kugeza ubwo wabaye umugezi wambukwa n’uwoga: Umwuka arondora byose ariko we ntawumurondora. Birababaje iyo urondowe n’ umupagani ukumva arakubajije ngo ese namwe iyo myenda murayambara, ibyo namwe murabivuga, ese ibi namwe murabyemerewe kandi iyo bakubaza batyo ni uko baba bazi umurokore uko yifata iyo wabirenzeho rero ubabera urugero rubi, nibo Yesu yavuze ngo bananiwe kwinjira babuza n’abashaka kwinjira.
Aya mazi kuko ari menshi ari umugezi munini n’ ubwo izuba ryava gute inyanja nini ntiyakama; ubare izuba rimaze kuva, kuva igihe isi yabereyeho ariko inyanja nini ntizikama niko n’ umurokore winjiye neza mu Mana n’ubwo ibigereza byaza bite ntava kuri Yesu.
Uwo mugezi wamanukiye mu Nyanja ipfuye ikirimo cyose gipfuye kirakira. Imana irashaka ko dutembera mu Nyanja zipfuye mu isi y’umwijima kuko na Yesu umurimo yawutangiriye I Galiraya y’ abapagani mu gihugu gicuze umwijima, natwe Yesu arashaka kudutuma; ku nkombe z’iyi Nyanja hamera ibiti byera imbuto (Yeremiya 17:7-8). Uruzi rutangira ari ruto rukagenda rukura niko itorero rikura niko umuntu agenda agira ububyutse.
Tube amasoko meza ba Daniel babaye amasoko meza mu bwoko bwabo, ba Yosefu babaye amasoko meza bakiza Egiputa ba Esther bakijije igihugu kuko bari amasoko meza. Wowe iyo Malaika aje kureba asanga umugezi umeze ute cyangwa ubutayu bwamize amasoko? Imana iguhe umugisha ko ugiye gushaka ibihe byo guhembuka, amen!
Pastor Desire Habyarimana@agakiza.org


text:
Mu gice giheruka, Tycoon yari yasabye ubuyobozi bwa Kaminuza y’u Rwanda kujya kwiga mu ishami ry’uburezi aho Sunny bari bamwohereje, ese yaje kubihabwa?
.....Kubw’amahirwe yarabyemerewe kuko iyo kaminuza nta banyeshuri beshi yari yahawe, maze Tycoon azanwa kwigana na Sunny umukobwa yumvaga iteka bahorana.
Igihembwe cya mbere cya kaminuza cyarangiye urukundo rw’aba bombi ari nta makemwa dore ko noneho bigengaga cyane nta perefe wo kubagenzura uhari, nta n’ababyeyi bo kubayobora bahari. Mbese bakoraga ibyo bashaka rimwe na rimwe bakararana ubundi si nakubwira bakihimura iminsi yose bamaze babuzwa amahoro na perefe.
Nyamara ibintu byaje guhinduka ubwo bageraga mu gihembwe cya kabiri kuko amasomo yabaye meshi cyane kuburyo batabonaga umwanya wo kuruhuka, maze baza no kubashyira mu matsinda atandukanye yo kwigiramo, gusa ibi nta cyo byari bibwiye Tycoon kuko yumvaga yaranyuzwe kandi aho ari hose yumvaga afite umugore ataca inyuma niyo habaga hari umukobwa umwibeshyeho yahitaga amubwira ko afite fiyanse bitegura kubana.
Ariko muri rya tsinda Sunny yari asigaye yigiramo, yaje gucakiranamo n’undi musore mwiza muremure, w’ibigango mbese ufite igituza kiza w’igikara witwa Ivan, maze uwo muhungu atangira gutereta Sunny ariko Sunny ntiyazuyaje, yamukuriye inzira ku murima amubwira ko afite umukunzi ndetse bamaranye igihe atamuhemukira.
Uwo musore mu kumusubiza yagize ati “Nanjye urabizi sinangana gutya ntamufite ariko ushatse wanyumva nanjye naba nshiye inyuma uwanjye ariko nta kundi numva narakwikundiye cyane kandi ni mugihe uri n’umukobwa mwiza”
Sunny yageze aho arabyemera, ariko abwira Ivan ko bagomba kubikora mu ibanga rikomeye kuburyo Tycoon atazigera abimenya kuko yangaga icyamubabaza cyose. Kandi koko Tycoon nti yigeze abimenya uretse kumva bihwihwiswa mu banyeshuri gusa ariko ntiyabihaga agaciro kuko yizeraga Sunny cyane.
Umunsi umwe ubwo hari hashize icyumweru Tycoon asaba Sunny kumusura ariko akamuhakanira ko nta mwanya kuko byari mu minsi y’ibizamini, yigiriye inama yo kujya kurara yiga kuko ikizamini bari bukore mu gitondo cyari Sayikoroji kandi ikaba yaramukomereraga cyane.
Ubwo yerekezaga mu kigo, yibutse ko buri buke ari Taliki ya 17 ikaba yari isabukuru y’umukunzi we Sunny, maze yiyemeza kumutungura, aca kuri butike agura ikarita nziza y’isabukuru(carte postal) agura shokora n’izindi mbuto Sunny yakundaga, yiyemeza kuza kumutungura saa saba z’ijoro ubwo itariki y’isabukuru ye iraba igitangira kuko yifuzaga ko nta muntu n’umwe waza kumutanga kwifuriza umukunzi we isabukuri nziza.
Ku ikarita Tycoon yaguze hari handitseho ngo:
“Mukundwa w’ibihe byose nkwifurije isabukuru nziza, ndifuza ko ubuzima twatangiye dukina twazabugumamo duseka kugeza ku myaka ibihumbi, ndagukunda nk’uwatumwe kandi sinshidikanya ko nawe unkunda. nyemerera dukundane nk’abari mu irushanwa ritazarangiro.sawa ugire isabukuru nziza mukundwa kuri iyi taliki wavutseho. Naragukunze, ndagukunda, nzagukunda kugeza mfuye. Nkwifurije kwaguka mu buryo bwose mukundwa.”
Ubwo Aline yari avuye kwiga yasanze ku muryango hegetse ariko yumva abantu bajujura munzu maze arahuririza yumva ijwi rya Sunny asa n’utaka gahoro.
Aline ubusanzwe wabanaga na Sunny acyumva ibi yanze gukomeza kumviriza ahita avuga ati “Nta ka buza ubu Tycoon yaje gusura umugore we, nta kibazo reka nigendere njye kurara kwa MAHORO ndabizi ubu ntarasinzira” Ni uko arakata asubira inyuma, gusa nti yigeza atekereza ku izina Ivany yumvaga Sunny avuga kuko yumvaga ahari ari akazina k’urukundo Sunny yita Tycoon iyo biherereye.
Saa saba z’ijoro zibura iminota irindwi, nibwo Tycoon yari ageze ku rugi rwo kwa Sunny avuye kwiga atungurwa no gusanga hafunguye ayo masaha. maze ashaka kubatungura ngo yinjire adakomanze kuko yari ahamenyereye ariko ageze mu muryango yumva ijwi ry’umukunzi we rivuga gakeya nk’iryongorera ati “sheri gira neza sha! Ivan urambabaza cyane shaa, gahoro, gahoro weee, gahoro, yego aho aho, gakeya sha, genda gakeya ariko urambabaza, yeee,utyo,utyo hoya weee, ndababara Ivaaaaa ...”
Tycoon wari ufite ya mpano y’isabukuru mu ntoki yumvishe ayo majwi, maze yihutira kujya munzu agihinguka mu cyumba asanga ni umukunziwe guhera kera bakiga mu mashuri yisumbuye uri gusambana na Ivan biganaga. Tycoon yarabitegereje abura icyo akora ndetse itara ryarakaga Sunny na Ivan baramurebaga ariko nti byababujije kwikorera ibyabo.
Tycoon akibona ibi yaketse ko ari kurota, ahamagara Sunny aramwihorera maze abura amifato, mbese aba nk’utaye ubwenge maze ya mpano yarazanye iramucika yitura hasi nawe arashwekura ataha aho yabaga.
Ijoro ryose ryakeye Tycoon adasinziriye atekereza ku byo yiboneye n’amaso. Ku buryo isaha zo kujya gukora ikizami zageze atanabyibuka maze aragisiba nti yajyayo. Sunny ubwo yari asohotse mu kizamini yatekereje kubyo yakoze, areba n’impano Tycoon yari amuzaniye yumva akozwe n’ikimwaro mu mutima niko kwigira inama zo kujya gusaba imbabazi Tycoon.
Ariko ageze kwa Tycoon yasanze agaramye ku gitandata ariko adasinziriye, maze aramusuhuza undi arikiriza Sunny ati:”nari nje kugusaba imbabazi z’ibyo naraye nkoze niba warankundaga koko mbabarira?”
Tycoon yahise amusubiza ati:”imbabazi?ese ubwo ugira ubwenge cyangwa warasaze? Umuntu w’umwari yigira indaya akirirwa asambana n’imbwa n’imbeba byose?Sunny yahise arakara cyane kubera iryo jambo imbwa maze asubizanya uburakari ati:”imbwa? Ariko muri izo mbwa ndacyeka uri iya mbere twasambanye? Ubwo ndumva uri gapiteni wazo rero?ndagusabye ntunyite indaya nawe uriyo kuko twararyamanye kenshi?”
N’agahinda kenshi kubera aya magambo yuje ubushotoranyi no gutukana yababaje Tycoon yahise akubita Sunny inshyi ebyiri, Maze Sunny asohoka yiruka arira cyane.
Sixbert Murenzi


text:
Tumenye igihe turimo
“Nuko abwira abateraniye aho nabo ati ‘Iyo mubonye igicu kivuye iburengerazuba, uwo mwanya muravuga ngo ‘imvura iragwa’, kandi niko biba. N’iyo mubonye umuyaga uturutse ikusi muravuga ngo ‘Haraba ubushyuhe, kandi niko biba, Mwa ndyarya mwe, ko muzi kugenzura isi n’ijuru ni iki kibabuza kugenzura iby’iki gihe?”
Nifuje kuganira namwe kuby’igihe, igihe n’ibimenyetso byacyo.igihe n’ibikigenewe. Iki gihe twacyita gihe ki ? ibimenyetso byacyo biratubwira iki? Ibigenewe iki gihe ni ibihe?
Mu butumwa bwiza bwa Yohana , mu gice cya kane hari inkuru z’umugore w’Umusamariyakazi, hari ikiganiro Yesu yagiranye n’Abigishwa be, naho aza kwerekeza kuby’igihe n’ibimenyetso byacyo yabwiye abigishwa aya magambo “ Mbese ntimuvuga ngo hasigaye amezi ane isarura rigasohora? Dore ndababwira, nimwubure amaso murebe imirima yuko imaze kwera ngo isarurwe.” Yoh 4: 34, 35
Aya magambo ya Yesu ni iki atugaragariza?
Aya magambo aratwereka ko uburyo Yesu yabonaga ibihe kwari guhabanye n’uburyo abigishwa babibonaga. Abigishwa barabona isarura ari iryo mu mezi ane, Yesu we akabona ryageze.Hari itandukaniro hagati y’ugusuzuma no kureba ibimenyetso, cyangwa igihe. Ukureba kumwe kurabona ibyihutirwa (urgence) ukundi kugafata ibintu nk’ibitihutirwa. Ariko reka dusubire inyuma gato turebe intandaro y’ibi; aho batangiriye kugira ikiganiro.: Abigishwa bari bazaniye Yesu ibyo kurya, bari bazi ko ashonje kuko bari bakoranye urugendo, niko kumwinginga ngo afungure. Yesu mu kubasubiza ababwira ko afite ibindi byo kurya batazi. Abigishwa icyo gisubizo cyarabatangaje bibaza niba hari undi wamuzaniye ibyo kurya. Ariko Yesu ababwira ati “ Ibyo kurya byanjye ni ugukora ibyo uwantumye ashaka, no kurangiza umurimo we” Yoh 4:34
Ikihutirwa cya mbere: Kurangiza umurimo, wowe nanjye twahawe.
Umuntu ufite intego yagize iya mbere mu buzima(priority), ku buryo imurutira ibindi byose ntabona ibintu mu buryo abandi babibonamo. Ntaha ibintu agaciro mu buryo abandi bakabiha, abona umurimo aho abandi batawubona, agakoresha igihe cye neza, ntasubika ibyo yagakoze uwo mwanya, buri munsi awufata nk’aho ari uwanyuma kuri we. Aho abandi bavuga ko bitihutirwa we abona ahubwo igisa n’ubukererwe.Yesu wari ushonje, ageze imbere y’umurimo wo kubwiriza umusamariya no kugeza Ubutumwa Bwiza kuri bene wabo b’abanyamahanga, yabirutishije ibyo kurya by’umubiri. Kurangiza umurimo yahawe niyo yari impamvu ye yambere yo kubaho (Sa raison d’etre). Mbese umurimo wahawe wowe uwufata ute?
Dusabe Imana itubashishe kubona igihe no kugikoresha nkuko ibibona Kandi BIRIHUTIRWA.
Mu gitabo cy’umubwiriza mu gice cya gatatu tubwirwa iby’igihe n’ibigendanye nacyo, ibikwiranye nacyo, Tubona igihe cyo kuvuka, n’igihe cyo gupfa, igihe cyo kwica n’igihe cyo gukiza, igihe cyo gusenya n’igihe cyo kubaka, igihe cy’intambara n’igihe cy’amahoro… n’ibindi. Ese iki gihe uracyita gihe ki? Iyo usomye ibimenyetso bikubwira iki?
Dore uko njye mbona iki gihe.
Iki gihe nkibona nk’icy’intambara cyangwa se igitegura intambara.(Simvuga intambara mu buryo bw’umubiri, uretseko nazo zahanuwe) Ni igihe cy’itoranywa n’ikusanywa ry’ingabo. Umuntu ureba agashishoza wese arabona ko ubu Satani atakihishira ubu akora ku mugaragaro. Ababi bararushaho kuba babi, Abakora ibyaha barakataje kandi bashyizemo umwete. Reba nawe urwego ubusambanyi bwagezemo. Ubutinganyi bwafashe intera kuburyo bwinjiye mu cyitwa itorero ry’Imana. Abantu barimo kuryamana n’amatungo, abandi bararyamana n’abo bafitanye isano ya hafi ( Nk’Umwana na Nyina), kandi abakora ibyo ubu barasaba ko ubwo burenganzira bwabo bwubahirizwa. Abantu barahindura ibitsina byabo, ku buryo n’abana bakiri mu mashuri y’incuke basaba ko babikorerwa. Reba ubwicanyi bukoranywe ubugome bw’indengakamere, ikoreshwa ry’ibiyobyabwenge, ubusinzi, ibiteye isoni by’uburyo bwose. Ibyaha byarirundanyije bigera ku Mana.Ibi ntacyo byaba bikwibutsa?
Binyibutsa Sodoma na Gomora. Iki ni igihe cyo kwitandukanya.” Bwoko bwanjye nimuwusohokemo, kugira ngo mwe gufatanya n’ibyaha byawo, mwe guhabwa no ku byago byawo. Kuko ibyaha byawo byarundanyijwe bikagera mu ijuru, kandi Imana yibutse gukiranirwa kwawo.” Ibyah 18: 4,5 ‘ Mwene Data , mushiki wanjye, ushobora kuba waragiye upfapfana, ariko Imana yirengagije iyo minsi y’ubujiji, ariko irategeka ngo, Twihane. Igihe cyari gihagije gukora iby’abapagani bakora. Iki ni igihe cyo gushyira iherezo kuri iyo myifatire. Iki ni igihe cyo kugira aho ubarizwa, igihe cyo kujya irya no hini ni ukugishyiraho akadomo. Ese uri mu ngabo za Satani cyangwa urabarirwa mu ngabo z’Imana. Muri ibi nta ngabo zidafite aho zibogamiye zibamo) “
Nzi imirimo yawe yuko udakonje kandi ntubire . Iyaba wari ukonje cyangwa wari ubize. Nuko rero kuko uri akazuyazi udakonje ntubire ngiye kukuruka.” Ibyah 3:15,16. Itandukanye , sohokamo, ubundi Imana ikore akazi
Mwene Data, ushobora kuba wavangaga iby’Imana n’ibya Satani. Ndakumenyesha ko iki kitakiri igihe cyabyo. Amazi si ya yandi. Wenda wowe ntusambana, ariko wajyaga ureba amashusho y’urukozasoni, Bivemo utabikubitirwamo, Twabonye ijambo rivuga ngo bwoko bwanjye nimuwusohokemo, mudakora ku byaha byawo mukabona no ku byago byawo. Aya magambo si ayanjye.
Ibimenyetso byahanuwe urabona hasigaye bingahe?
Ibimenyetso byahanuwe byaragaragaye. Ni ukuvuga ngo ibisigaye aribyo ubutumwa gukwira isi yose, no gutahuka kw”Abayisilayeri iwabo, nabyo birarimbanyije, ubu benshi mu bayisilaheri itangazamakuru riravuga ko ubu hari umuvuduko mu gutahuka kwabo. Ubutumwa buzakwira isi, Twabonye ko n’aho abavugabutumwa batinya kugera mu bihugu bimwe na bimwe Yesu ubwe arimo kwikorera umurimo wo kugira ngo ubutumwa bwiza bubagereho, mu buryo bw’igitangaza. Nonese ni iki gisigaye?
Iki gihe si icyo kurazika, no gucumbika ibyo wakagombye gukora uyu munsi ukabishyira cyera ngo haracyari igihe.Twabonye ko Yesu yabwiye abigishwa ko amasaka yeze , mugihe bo babonaga ko hakiri amezi ane. Nta mwanya wo gutakaza.
Fata icyemezo, iminsi irashira.
Haba igihe cyo gutangira hakaba n’igihe cyo gusoza. Buri rugendo rugira itangiriro rukagira n’iherezo. Iki si igihe cyo kongera guhusha intego no kuzenguruka hamwe,Igihe cyo kuzenguruka cyararangiye.
Ni igihe cyo gufata icyo Yesu yagufatiye nkuko Paulo yavuze :”Bene data, sinibwira yuko maze kugifata ariko kimwe cyo nibagirwa ibiri inyuma nkasingira ibiri imbere”Abafilipi 3:13. Ntagihe cyo gutakaza.
Ngombwa ni kimwe.
“Umwami Yesu aramusubiza ati Marita, Marita, uriganyira wirushya muri byinshi, ariko ngombwa ni kimwe, kandi Mariya ahisemo umugabane mwiza atazakwa’”Lk 10:41
Iki gihe ni icyo kudatakaza imbaraga hirya no hino, ahubwo zigakusanyirizwa gukora ikintu cy’ingenzi (priority),
Iyo ukurikiye iyi nkuru ya Yesu na Marita na Mariya. Usanga mu byukuri Marita yarakoraga neza , ahirimbanira kwakira umushyitsi, akora imirimo yo mu rugo. Muri make yakoraga neza, mu gihe Mariya we yicaye imbere ya Yesu. Yesu rero yerekanye ko Mariya yahisemo neza kurusha. Hari ikibitsanyo wahawe kiruta ibindi byose, hari umuhamagaro ufite nkuko Yesu kurangiza umurimo wa Se byamurutiraga ibyo kurya bindi, niko nawe ugomba kwirinda gutatanya imbaraga uzijyana mu bitari ibyangombwa, nubwo ubwabyo byaba atari bibi. Ngombwa ni kimwe.
Adolphe MITALI.


text:
Ubabariye umukene aba agurije Uwiteka. Nawe, azamwishyurira ineza ye.
Imigani 19:17. Ubabariye umukene aba agurije Uwiteka. Nawe, azamwishyurira ineza ye.
Abakene ni abantu bahozeho kuva kera, kandi na bibiliya itwereka urugero rw’umuntu witwaga Lazaro ngo yari umukene. Itwereka kandi umukecuru ngo yari umukene agiye gutura atura amasenge 3, kandi ngo niyo yari asigaranye. Turebye mw’isezerano rya kera, tubona umuhanuzi Eliya asanze umugore wari ufite agafu n’utuvuta duke ngo bari burye muri iryo joro ngo hanyuma bakipfira. Imana rero izi ko abakene babaho.
Bibliya itubwiye ijambo ryo kubabarira umukene ngo n’ukuguriza Uwiteka. Ntabwo ari ukumwihera, ahubwo uba ubaye nka banque, uba urimo gucuruza, ukazabona ibyo watanze harimo n’inyungu Imana yacu ishimwe. N’uha umukene ntukumve ko ujugunye, ahubwo muri ako kanya uba utanze inguzanyo, uba ukoze umurimo nk’uwa ma banque arimo gukora muri ako kanya yo gutanga za credit.
Satani kuko azi inyungu irimo, abyibagiza abantu ndetse akanabibangisha. Umwe ati n’ukubanza ukareba ko uwo muntu ari umukene koko! Ati hariho ababa barabigize ingeso.
Muntu w’Imana, Imana niyo izi ko ari umukene koko wowe ntiwabimenya. Gusa kuba wabonye ko akenye, muhe ibyokurya, mwambike, hari umugabo utajijwa, utibeshya, utibagirwa, uzaguha ibyo utanze akaguha n’inyungu ingana na % utamenya.Gusa ukwiye kwizera ko Itabarwa ngo ni 5% cyangwa 18% byo mu ma banque. Ayo yaba ari make ukurikije uko abantu baha abakene.(umuntu aba yatanze inguzanyo ya make.)
Bibiriya iravuze ngo nawe, azamwishyurira ineza ye. Ineza wabikoranye niyo izongera ijanisha ry’inyungu. Nubikora witotomba uti aba nabo baba baruhanya, ubwo urumva ko nta nyungu. Bikore ubikunze uzunguka. Satani ntakwibagize umushinga mwiza nk’uwo. Reba mu rugo, mu baturanyi , mu bo musengana: mbese nta muntu urimo ufite icyo akennye kandi ukaba wakimubonera? Bikore ubikunze Imana izibuka ineza yawe.
Ntabwo ari ukumwihera nk’uko ubitekereza, uhaye Imana inguzanyo. Imana yashimye kuza kukuguzaho kugira ngo ibigusubizanye inyungu, byose bitahe iwawe. Niba utanze inkweto, uzazibona zikugarukiye hiyongereyeho n’inyungu. Imana ntinaniwe guha wa muntu, ahubwo iragira ngo ukore umushinga wunguka uyigurize ikwungukire.
Shyiramo imbaraga. Mbese uraheruka gufasha abakene? Imana iguhe umugisha. Wowe utabiheruka waracitswe, ntuzi inyungu aho iri. Nta handi ni mu guha abakene ukaba ugurije Imana. Mbese si ibyigiciro guha ikaze IMANA ije kwaka credit( umwenda) iwawe? Iwawe umukiriya n’umwami? Ngaho shyiramo umwete, uzabona inyungu nyinshi.Murakoze Imana ibahe umugisha.


text:
Korari Besalel isanzwe ikorera umurimo w’Imana mu itorero rya ADEPR-Umudugudu wa Murambi, Paruwasi ya Nyanza (Kicukiro) yateguriye abakristu n’abakunda indirimbo zihimbaza Imana muri rusange umugoroba wo kuramya no guhimbaza Imana kuri iki cyumweru tariki 31 Nyakanga 2016, ukazatangira sa munani z’amanywa k’ umudugudu wa ADEPR Murambi.
Ubuyobozi bwa Korari Besalel butangaza ko iyi ari gahunda bifuje gukora mu rwego gutaramira abanyamudugudu wa Murambi , inshuti zabo ndetse n’abandi bose bazaza kwifatanya nabo, ikaba inabimburira igiterane cyagutse irimo gutegura giteganyijwe mu ntangiriro z’ukwezi kwa 9 uyu mwaka w’2016, ubwo iza ishyira hanze Alubumu yayo ya kane y’indirimbo z’amajwi imaze igihe itunganya.
Korari Besalel
Uretse Korari Besalel yateguye iki gitaramo, hazagaragaramo na Korari Gibeyoni iherutse gukora igitaramo cy’indashyikirwa ikashyira hanze indirimbo yakunzwe cyane yise ‘ Mana urahambaye ‘ ndetse na Korali Amahoro zose zisanzwe zikorera umurimo w’Imana ku mudugudu wa Murambi, hamwe n’umwigisha w’ijambo ry’Imana Ev. Mafubo Esther.


text:
Abarimu 300 baragabirwa muri “Girinka Mwarimu”
Abarimu 300 bazagabirwa inyana z’amashashi zihaka, mu gihugu cyose muri uku kwezi kwa Mutarama 2014, bivuze ko buri karere kazabonekamo abarimu bahabwa inka bagera ku 10.
Aba mbere baragabirwa guhera kuri uyu wa Gatanu, tariki 17 Mutarama 2014 mu turere dukurikira twa; Rulindo, Gakenke, Musanze, Burera, Nyabihu, Ngororero, Rubavu, Karongi na Rutsiro.
Gahunda ya “Girinka Mwarimu” muri Minisiteri y’Uburezi, yatangijwe mu mwaka wa 2009. Muri uwo mwaka hagabwe inka 150, zihabwa abarimu 150 bo mu (...)
Abarimu 300 bazagabirwa inyana z’amashashi zihaka, mu gihugu cyose muri uku kwezi kwa Mutarama 2014, bivuze ko buri karere kazabonekamo abarimu bahabwa inka bagera ku 10.
Aba mbere baragabirwa guhera kuri uyu wa Gatanu, tariki 17 Mutarama 2014 mu turere dukurikira twa; Rulindo, Gakenke, Musanze, Burera, Nyabihu, Ngororero, Rubavu, Karongi na Rutsiro.
Gahunda ya “Girinka Mwarimu” muri Minisiteri y’Uburezi, yatangijwe mu mwaka wa 2009. Muri uwo mwaka hagabwe inka 150, zihabwa abarimu 150 bo mu Turere icumi, aritwo; Gasabo, Nyarugenge, Kirehe, Nyagatare, Rulindo, Burera, Nyamagabe, Gisagara, Nyamasheke na Rutsiro.
Tariki 5/10/2010, abarimu 59 borojwe na bagenzi babo mu turere dutandukanye, mu mwaka wa 2011 abandi barimu 300 baragabirwa.
Nkuko byatangajwe na Juliette Nyiraneza ushinzwe itumanaho muri minisiteri y’uburezi, ngo abarimu bagabirwa hakurikijwe imikorere myiza bagaragaza mu kazi kabo.
Ubusanzwe ngo amarushanwa atangirira ku rwego rwa buri kigo kugera ku rwego rw’Akarere. Iyo umwarimu agabiwe inka ye ikabyara, inyana ya mbere ayoroza undi mwarimu watoranyijwe, akayimuha imaze gucuka.
Umunsi wagenwe abarimu bagabiranaho inka, ni tariki ya 5 Ukwakira buri mwaka: umunsi mpuzamahanga wahariwe mwarimu.
Abarimu ntibagabirwa gusa ngo biherere aho, kuko nyuma hanakurikiranwa hakarebwa uko ubuzima bw’inka zatanzwe bumeze, ndetse niba koko hari akamaro inka zigirira abarimu, hakabarurwa umubare w’inyana zavutse kugira ngo hamenyekane umubare w’abarimu bazorozwa ubukurikiyeho.
Marketing
4546
Editor
078 827 26 21
Management
0788 74 29 08 / 0788 49 69 15
Emails: [email protected], [email protected]


text:
RWANDA | GISAGARA: FPR YAREMEYE ABATISHOBOYE MURI KANSI
Muri gahunda yo gutegura isabukuru y’ umuryango FPR-Inkotanyi, kuremera no koroza  abatishoboye bireba buri munyamuryango wese ufite umutima wo guteza imbere mugenzi we ndetse n’igihugu. Ubu ni ubutumwa bwatangiwe mu muhango wo koroza abatishoboye mu murenge wa Kansi mu karere ka Gisagara mu rwego rwo gutegura isabukuru y’imyaka 25 umuryango wa FPR-Inkotanyi umaze.
Mu rwego rwo gutegura isabukuru y’imyaka 25, abanyamuryango ba FPR-Inkotanyi mu murenge wa Kansi bakomeje ibikorwa byawo byo kuremera no koroza abanyarwanda batishoboye. Kugira ngo barusheho kwegera no kuremera abanyarwanda batishoboye, mu murenge wa Kansi hatanzwe inka 20 n’amatungo magufi 15. Yaba aborojwe amatungo magufi cyangwa amaremare ndetse n’aboroje bagenzi babo, bose bishimira leta Y’u Rwanda yita kubakene. Aba ni madamu IYAMUREMYE Ephebronie na MBABARIYE Leonidas. Bishimira ko FPR yabakuye mu bukene n’ubujiji.
Mbabariye yagize ati “FPR yaranzamuye inkura ahabi nanjye sinzayivaho rwose, nzaharanira kandi gufasha bagenzi banjye binyuze muri iyi gahunda yo korozanyaâ€
Iyo bavuze koroza abatishoboye, ngo ntibivuga ko bireba ari abahawe inka muri gahunda ya GIRINKA gusa. Ahubwo bireba abanyamuryango ba FPR bifuza kandi bafite umugambi wo kunganira gahunda ya Girinka yatangijwe na nyakubahwa perezida wa Repubulika y’u Rwanda. HANGANIMANA Jean Paul wari uhagarariye umukuru w’umuryango wa FPR mu karere ka Gisagara, atangaza ko abanyamuryango bagomba kwiyubakamo urukundo n’igihango binyuze mu korozanya . Yabibukije ko iyi gahunda ireba buri munyarwanda wese utishoboye n’abatari abanyamuryango ba FPR-Inkotanyi.
Yagize ati “Ubu turi gushishikariza abanyamuryango batunze inka kwitabira koroza abandi banyamuryango, kugirango bube n’uburyo bwo kunganira iyi gahunda yatangijwe na nyakubahwa Perezida wa Repubulika, ntabwo rero inka zitangwa ziva muri gahunda ya gira inkaâ€.
Ibikorwa byateganyijwe mu karere ka Gisagara bitegura isabukuru, ngo bizeye neza ko bizagerwaho ndetse birenzeho kuko abanyamuryango babigize ibyabo, bumva akamaro bifitiye igihugu mu iterambere.


text:
Abana b’abanyamahoro bakunze kandi no kwitwa abadipolomate kuko buri gihe usanga bashakisha icyazana amahoro aho bari ndetse no kubo bari kumwe.
Muhimakazi Diane arerekana imiterere cyangwa imyitwarire y’umwana w’umunyamahoro (phlegmatic),ibimuranga n’uburyo yafashwa agakura neza.
Bimwe mu bibaranga abana b’abanyamahoro
Ni abanyamahoro : Aba bana bakunze kwitwa abanyamahoro cyangwa abadipolomate, nta rusaku bagira nta kibazo bagaragaza usanga ibintu bitamukomerekeje uko byaba biri kose mbese nta kibazo bagaragaza.
Bakunze gukundwa : Kubera ko aba bana bakunze korohereza akazi ababyeyi ndetse n’abakozi usanga bakundwa cyane kuko icyo umubwiye nicyo akora.Iyo umubwiye uti nzakugurira imodoka ntavuga ngo uzangurire iki n’iki ahubwo icyo wowe ushaka nicyo ukora.
Nta rusaku bagira : Ibintu byabo babikora batuje kandi bafite umutima mwiza nta sura igaragaza .Nk’iyo uyu mwana abyutse usanga atarira ngo agaragaze ko ashaka kwitabwaho nk’abandi bana barira cyangwa bagaseka ngo umubyeyi ageze abiteho.Umubyeyi niwe umenya icyo umwana akeneye kandi akagikora hakiri kare kugira ngo ataza kumufasha yahangayitse cyangwa yihebye.
Icyo umubwiye nicyo akora : Uko mwabipanze niko abigendamo kubera ko aba bana ari abanyamahoro usanga n’icyo ushobora ku mubwira atagikunze adashobora kukirwanya nk’ababa ndi twabonye bitwara kiyobozi.Usanga bavuga bati ubwo aribyo bashaka ko nkora reka mbikore ntiteranya. Icyo gihe umufasha kujya umuhitishamo kugira ngo wenda wumve icyo aribuhitemo mbese akabigiramo uruhare.
Guhuza abantu (reconciliation) : N’ubwo aba ari abana bato ariko usanga bifitemo guhuza abantu, nk’urugero wenda abana batangira kurwana ugasanga undi mwana aje kubakiza ,akababwira ati “sha mwaretse kurwana , waretse kumukubita ,ngaho musabane imbababazi” .Usanga uwo mwana aba ashaka amahoro aho ari hose kandi ari umwana.
Ababyeyi cyangwa abandi bantu bose bita ku bana basabwa kumenya imico yabo ndetse n’uburyo bwo kubafasha neza kuko nk’abana batagaragaza icyo banze cyangwa icyo bakunze bahohoterwa bikabije.
Haba ku bana bagumana amarangamutima yabo imbere ntibabigaragaze (introverti) cyangwa ku bana bagaragaza icyo banze n’icyo bakunze (extroverti) bose bafashwa gukura neza kuko hari igihe wenda bashaka kurengera mu byo bakora cyangwa bakabangamirwa n’ababarera.
Imiterere cyangwa imyitwarire y’umuntu ukuze iba ifite inkomoko mu bwana bwe, aba ari wawundi wari ufite imyaka ibiri ndetse n’itatu. niyo mpamvu rero ababyeyi bakwiriye kumenya imyitwarire cyangwa se imiterere y’abana babo kugira ngo barusheho kubafasha mu mikurire yabo batabahutaza.
Imyororokere
Imiterere y’abana b’abanyamahoro n’uko bitabwaho
Abana b’abanyamahoro bakunze kandi no kwitwa abadipolomate kuko buri gihe usanga bashakisha icyazana amahoro aho bari ndetse no kubo bari kumwe.


text:
ven.
21
oct.
2011
ISOMO RYA MBERE
Ibaruwa Mutagatifu Pawulo Intumwa yandikiye Abanyaroma (Rom 8, 26-30)
Bavandimwe, 26Roho atabara intege nke zacu kuko tutazi icyo twasaba uko bikwiye, maze Roho ubwe akadutakambira mu miniho irenze imivugirwe. 27Kandi Nyirugusuzuma imitima akaba azi icyo Roho yifuza, kuko atakambira abatagatifujwe ku buryo buhuje n’Imana. 28Tuzi kandi ko byose bihira abakunda Imana, ari bo yihamagariye ku bwende bwayo. 29Abo yamenye kuva kera yanabageneye guhabwa isura y’Umwana wayo, ngo abe umuvukambere mu bavandimwe benshi. 30Abo yabigeneye kandi, abo ngabo yarabahamagaye ; abo yahamagaye kandi, abo ngabo yabahaye kuba intungane ; abo yahaye kuba intungane, abo ngabo yanabahaye ikuzo.
ZABURI (Zab 13 (12), 4-5a, 5b-6)
Inyik/ Uhoraho, niringiye ubudahemuka bwawe.
Uhoraho Mana yanjye, irebere maze unsubize !
Murikira amaso yanjye hato ntayabumbirako,
maze umwanzi akigamba avuga ati « Ndamunesheje».
N’abandi bandwanya bakishimira ko nabandagaye !
Uhoraho, jyewe niringjye ubudahemuka bwawe ;
umutima wanjye nunezezwe n’umukiro wawe,
ndirimbire Uhoraho kubera ibyiza yangiriye !
IBANGONDIRIMBO RlBANZIRIZA IVANJILI (Lk 13, 29)
Alleluya Alleluya.
Guhera iburasirazuba kugeza iburengerazuba,
Imana iduhamagarira gukikiza ameza mu isangira ry’Ingoma yayo.
Alleluya.
IVANJILI
+ Luka (Lk 13, 22-30)
Muri icyo gihe, 22Yezu anyura mu migi no mu nsisiro yigisha, yerekeza i Yeruzalemu. 23Haza umuntu aramubaza ati « Mwigisha, koko abantu bakeya ni bo bazarokoka ? » Nuko arababwira ati 24«Muharanire kwinjirira mu muryango ufunganye; ndabibabwiye: benshi bazagerageza kwinjira, ariko boye kubishobora. 25Koko rero, nimuzaba mukiri hanze igihe nyir’urugo azahaguruka agakinga, n’aho muzakomanga kangahe muvuga muti “Shobuja, dukingurire”, azabasubiza ati “Sinzi iyo muturuka.” 26Ubwo muzatangira kuvuga muti “Twaririye kandi tunywera imbere yawe, ndetse wigishirije no mu materaniro yacu.” 27We rero azabasubiza ati “Sinzi iyo muturutse ; nimumve imbere mwa nkozi z’ibibi mwe!” 28Ubwo ni bwo muzaganya mugahekenya amenyo mubona Abrahamu, Izaki na Yakobo, n’abahanuzi bose bari mu Ngoma y’Imana, naho mwe mwaraciriwe hanze. 29Bazaturuka iburasirazuba n’iburengerazuba, baturuke mu majyaruguru no mu majyepfo, bazakikize ameza mu isangira ry’Ingoma y’Imana. 30Bityo hari abo mu ba nyuma bazaba aba mbere, hakaba n’abo mu ba mbere bazaba aba nyuma.»


text:
- umubavu.com
- ikinyarwanda
- english
- french
-
Amateka agaragaza ko ingoma ya Roma yatangiye mu168BC igeze mu 476Nyuma ya Kristo yigabanyamo amami icumi, ariyo : Alamanni, Burgundian, franks, Lombards, Saxons, Suevi, visigoths, Heruli, vandals, Ostrogoths, hanyuma yayo mami 10 haje kumeramo ubundi bwami bugereranwa n’agahembe gato (Ubupapa) nuko burimbura atatu muyarasanzwe, aribo :Heruri,Vandars,Ostrogoths.
Ninde wihishe inyuma y’ibanga ? Kandi ninde ufite uruhare mu bihe bibabaje isi irimo mbere y’uko Yesu agaruka ? Igitabo cya Daniel kiduha ishusho kuri iyo ngingo.
Daniyeli 7:1-8
Aha havugwa agahembe gato (Ubupapa) bwishyize hejuru y’umugaba w’ingabo zo mu ijuru ( Yesu kristo umutambyi wacu). Kuko kihaye umwanya wa Yesu Kristo wo kubabarira ibyaha, guhindura abantu abatagatifu, guhindura ibihe n’amategeko y’Imana n ’ibindi,… ibi muziko Ubupapa bubikora.
Daniyeli 7:1-8
“Hanyuma y’ibyo nitegereje mu byo neretswe nijoro, mbona inyamaswa ya kane iteye ubwoba y’inyamaboko n’imbaraga byinshi cyane. Yari ifite imikaka minini y’ibyuma, iconshomera ibintu irabimenagura, ibisigaye ibisiribangisha amajanja yayo. Ariko yari ifite itandukaniro n’izindi nyamaswa zose zayibanjirije, kandi yari ifite amahembe cumi.
Nitegereje ayo mahembe mbona muri yo hameze irindi hembe ritoya. Imbere yaryo hakurwa amahembe atatu mu yari asanzwe, kandi kuri iryo hembe mbonaho amaso asa n’ay’umuntu, n’akanwa kavuga ibikomeye.
Kanda hano urebe video igaragaza uburyo Papa ibihugu biza kumuramya nk’Imana
2.Abatesaloniki 2:1-10
Ntihakagire umuntu uboshya uburyo bwose, kuko uwo munsi utazaza kurya kwimūra Imana kutabanje kubaho, kandi urya munyabugome atarahishurwa ari we mwana wo kurimbuka.
Ni umubisha wishyira hejuru y’icyitwa imana cyose cyangwa igisengwa, kugira ngo yicare mu rusengero rw’Imana, yiyerekane ko ari Imana.
Bibiliya igaragaza ko uyu wigaragaza mu rusengero rw’Imana akiyerekana nk’Imana ari ubupapa bwihaye umwanya w’isumbwe warukwiye guhabwa Imana yonyine nko gupfukamirwa no kubabarirwa ibyaha n’ibindi.
Bibiliya ivuga ko Uyu wigaragaza nk’Imana mu rusengero akiyerekana nk’Imana ni ubupapa bwihaye umwanya wa Yesu Kristo nk’uko isomo ryo 2abatesalonike 2:1-10 habivuga tugomba kugaragaza uwo munyabugome mbere y’uko Yesu agaruka”.
Akomeza avuga ko mwisomo yavuze haraguru ko Paul agaragaza uwo munyabugome azahishurwa mbere y’uko Yesu agaruka.
Muri Bibiliya habivuga neza iti : “Ntimwibuka yuko nababwiye ibyo nkiri kumwe namwe ?
Kandi none muzi yuko ikimubuza ari ukugira ngo azahishurwe mu gihe cye,
kuko amayoberane y’ubugome n’ubu atangiye gukora, ariko ntazahishurwa keretse uyabuza ubu akuweho.
Ni bwo wa mugome azahishurwa, uwo Umwami Yesu azicisha umwuka uva mu kanwa ke, akamutsembesha kuboneka k’ukuza kwe.
Kuza k’uwo mugome kuri mu buryo bwo gukora kwa Satani, gufite imbaraga zose n’ibimenyetso n’ibitangaza by’ibinyoma,
n’ubuhenzi bwose bwo gukiranirwa ku barimbuka, kuko batemeye gukunda ukuri ngo bakizwe.”
Ubu buhanuzi bugaragaza ibihe bikomeye abakomeza amategeko y’Imana bakagira kwizera nk’ukwa Yesu bagiye kwinjiramo kubwo kugaragaza uwo munyabugome aribwo bupapa bwishyize hejuru y’ubutware bw’Ijambo ry’Imana.
By Nsengimana Theoneste
-
Mbega ubwo bupapa ko tutasobanukiwe neza,bwoba bwihishije inyuma y,umwungere wa eklezia gatolika ?tubwire ntitwatahuye.
-
Hhhh munanirwe gukora ibibareba ngo ubupapa, ninde uzabazwa ubyundi ? buriwese azabazwa kugiti cye, kdi uwagushungura ntiyakuburamo ibyo udakora uko bikwiye,
niba kuvuga ubupapa rero aricyo bizakujyana mw ijuru komereza ahooo
-
-
sha aho rwose uratubeshye papa ntago ari hejuru ya kristu rwose ahubwo ubuze icyuvuga uvuga ubusa mur bibiriya harahantu handitse papa cg urabihimbye cyokora niba harabatekereza nkawe birababaje wowe ntabubasha ufite bwokongera ijambo muri bible cg kurigabanya cyokora niba aribyo bakwigisha garura ubwenge urebe ibyawe uriya musaza umureke
-
uyu mwanditsi ni hatari, ubanza ari umudive nibo bahora bavuga catholique ibintu bitari bitagatifu, urebye iyo video washyizeho bari kuramya papa kweri ?cg baje ngo abahe umugisha ?muge mumenya gutandukanya ibintu bavandi,murakabije kugenda ku idini rya catholique kdi ryo ritabagenzeho. Mwisubireho. Ikindi mugomba nta narimwe papa ababarira abantu ibyaha mu izina rye ahubwo avuga ngo mu izina ry’Imana Data na Mwana na |Roho muatagatifu ibyaha byawe urabikijijwe muzabanze musobanuze ibijyanye n’imihango ibkorwa muri Kiliziya gatolika mbere yo kuvuga ibyo mutazi
-
Ariko Mujye mureka gukora ibijyanye nama ran gamut in a yanyu.Muri yohana 20,19-23 (mbahaye ububasha bwo gukiza ibyaha abo muzabibabarira bazabibabarirwa abo muzabirekera bazabigumana)
2)ubu buhanuzi busobanurwa bitandukanye mu gitabo bita Itondere ubuhanuzi bwa Daniel cy’abahamya ba yehova bavuga ko amahembe atatu ari Ubuhorandi,Espagne na Portugal. Yaje kugwa hagashibukamo ihembe ariryo UBWONGEREZA .bufatanyije na Amerika ibi bivuze ko ubuhanuzi mubusobanura bitewe na filling zanyu. Papa rero ntimwamuvuga neza kuko mwitwa Protestant. Gusa nziko muri kiliziya batigisha gusenga Ibigirwamana.Umubwiriza 12,7 (umuntu arapfa umubiri ugasubira mu gitaka roho igasubira Ku mana) ubuhanga 3 hatubwira ko roho z’intungane zapfuye zibereye mu biganza by’imana kdi abapfapfa bazi ko zasinziriye....papa akomoka kuri petero Matayo 16,16-19.nzaguha imfunguzo icyo uzaboha kizabohwa,ububasha bw’ikuzimu ntibuzayisenya .murabeshya rero ntimuzasenya kiliziya kuko kugeza Ku mperuka kuko nta ikora ibyo bible yabo ivuga.
-
Ariko Mujye mureka gukora ibijyanye nama ran gamut in a yanyu.Muri yohana 20,19-23 (mbahaye ububasha bwo gukiza ibyaha abo muzabibabarira bazabibabarirwa abo muzabirekera bazabigumana)
2)ubu buhanuzi busobanurwa bitandukanye mu gitabo bita Itondere ubuhanuzi bwa Daniel cy’abahamya ba yehova bavuga ko amahembe atatu ari Ubuhorandi,Espagne na Portugal. Yaje kugwa hagashibukamo ihembe ariryo UBWONGEREZA .bufatanyije na Amerika ibi bivuze ko ubuhanuzi mubusobanura bitewe na filling zanyu. Papa rero ntimwamuvuga neza kuko mwitwa Protestant. Gusa nziko muri kiliziya batigisha gusenga Ibigirwamana.Umubwiriza 12,7 (umuntu arapfa umubiri ugasubira mu gitaka roho igasubira Ku mana) ubuhanga 3 hatubwira ko roho z’intungane zapfuye zibereye mu biganza by’imana kdi abapfapfa bazi ko zasinziriye....papa akomoka kuri petero Matayo 16,16-19.nzaguha imfunguzo icyo uzaboha kizabohwa,ububasha bw’ikuzimu ntibuzayisenya .murabeshya rero ntimuzasenya kiliziya kuko kugeza Ku mperuka kuko nta ikora ibyo bible yabo ivuga.samu arakabya.ngo papa yakuyeho isabato :abakolosi 2,16-17 ntihakagire ubakangisha amasabato,imboneka z’ukwezi..
-
iyo utunze umuntu urutoki rumwe jya wibuka ko eshatu zisigaye ari wowe zireba ! amasengesho yanyu nukwirirwa musebya Kiliziya gatolika !? ntacyo muzayitwara muribeshya kuko ntana rimwe izabura abayoboke ngo nuko mwayisebeje ! mwagakwiye gutunganya ibikorwa byanyu inzira zikigendwa aho kubyuka murebuzwa ibyabandi ! ahubwo ibihe bibagereyeho !!! Papa ni umuyobozi Wa Kiliziya ntago ari uwafashe umwanya wa Yesu nkuko mubivuga ! !!!!!!
-
-
erega buriwese akwiye kureba no kwita kubye baho kureba ibyabandi byo nuguta umwanya no guca imanza zidashinga burya nta dini izajya mw’ijuru hazajyayo riho zikijijwe kdi nta torero ritazavamo umugeni ubwo rero ubyo kwiha papa nandi madini jye numva ntamumaro ahubwo burumwe kugiti cye yakwirebaho akisuzuma ibitagenda akibikosora akita kwiherezo rye kko inkuru nkizo zisebanya turazihaze kuzumva kko ntaho numvishe papa cg umusaseridoti avugango nkubabariye ibyaha mwizina ryajye ese aba pasteurs bo iyo umukrisito abaturiye ibyaha ntibabimukiza mujye mureka isebanya yesu yabahaye ububasha bwo kubabarira ibyaha mwizina rye
-
Igisha ibyo ushaka kwigisha kandi ufitiye amakuru ahagije nahp Papauté nta cyo yagufasha, ntiwayimemenya kandi utayemera ! Nushaka kuyamaza uzayishakeho amakuru ahagije ! Donc va mu byabandi, igisha ibyawe😐
-
Sam courage kandi Imana ibafashe kubwa akazi keza mukoneza gukora,Niba bishoboka abasoma iyi basoma kuri Google icyitwa The Jesuits extreme oath induction, muzabona uburyo iyi mivurungano yose iba kwisi iterwa naba Jesuits kandi aribo Ngabo za papa,kandi ikindi bagomba kwitaho nibi bya New world order icyo bigendereye,Uwavubeze abahamya umuntu utemera ko Yesu ari Imana mwana cg Imana yuzuye ikindi yakubwira Niyo cyaba arukuri cyaba gisasiwe nikinyima,Dukenye gukora ubushakashatsi tukareka ibyo twibwira kandi tukiga bibiliya tunasenga burimunsi,Imana ibafashe.
-
Sam courage kandi Imana ibafashe kubwa akazi keza mukoneza gukora,Niba bishoboka abasoma iyi basoma kuri Google icyitwa The Jesuits extreme oath induction, muzabona uburyo iyi mivurungano yose iba kwisi iterwa naba Jesuits kandi aribo Ngabo za papa,kandi ikindi bagomba kwitaho nibi bya New world order icyo bigendereye,Uwavubeze abahamya umuntu utemera ko Yesu ari Imana mwana cg Imana yuzuye ikindi yakubwira Niyo cyaba arukuri cyaba gisasiwe nikinyima,Dukenye gukora ubushakashatsi tukareka ibyo twibwira kandi tukiga bibiliya tunasenga burimunsi,Imana ibafashe.
-
Mbere yo gusebya Catholic banza ugenzure ibyawe. Arko abadive mupfa iki nabanyacyumweru cg Catholic ? Uziko wagira ngo nibyo muzi kwigishaho gusa ? Jyewe murambabaza cyane pe ! Erega nta dini ritazavamo Umugeni !
-
-
Umuntu Wanditse Iyonkuru Sinamurenganya Kuko Binyeretseko Yasomye Bibiliya Ahabwo Namwe nimumusage Abigishe Ibyi nyamaswa Yakane.
-
-
-
Urinde Woe Ucira Umugaragu Wabandi Urubanza Kandi Imbere Ya Sebuja Ariho Agwa Cg Ahagarara ?Mbere Yo Gutokora Igihehe Mujisho Rya Mugenzi Wawe,banza Ukure Umugogo Uri Muryawe.Umunyarwanda Ati"ibitakureba Ntibikakurangaze."buri Wese Afite Umusaraba We Agomba Guheka Kugira Ngo Akurikire Kristu.Urajya Gutwaza Abandi Uwawe Wawugejeje Aho Ugomba Kuwugeza ?Papa Yagutwaye Iki ?Ubundi C Ufite Ukwemera ? Kwigumanire Mumutima Wawe.
-
Amahoro y’Imana aganze kuri mwe n’abanyu bose.
Birababaje kuvuga ibintu udafitiye ubumenyi buhagije, Papa ntabwo asengwa, yubahwa nk’umuyobozi uhagarariye umuryango w’Imana. Ntabwo akiza ibyaha ahubwo eglise yuzuza ibyanditswe ngo mubakize ibyaha mw’Izina rya Data n’Irya Mwana na Roho mutagatifu.
Gusebya Kiliziya Gatolika ntacyo bishobora kukongerera mu rugendo urimo ugana ijuru, haranira gukiranuka no kuzuza ugushaka kw’Imana naho gusebanya no kuvuga ibyo utazi nta cyo bimaze ari kuri wowe no kuba kumva.
-
Wowe wanditse iyi nkuru wakoze neza,igisigaye buri wese atekereze,agenzure ubundi amenye icyo akwiriye gukora.Yaba intumwa,yaba abahanuzi,yaba na Yesu ubwe bose bazize kugaragaza ukuri.kandi kuba abantu benshi batishimiye ibyanditswe muri iyi nkuru ntibikuraho ukuri kwabyo.mugire amahoro !
-
Bavandi ntimukajye mwirirw musebanya gus mujye muvug ibyo muzinez iyosabato nizo manza ndets nibyo binyoma mukwiza mubant sibyo bibahesha ikuzo ngo bitwereke ko mwebwe mwambaye ukuri ntanarimwe kiliziya catholic izabur abakrist ngo nibinyoma byanyu meny ibyawe nidini ryawe wimenya ibyabandi kd ntimukagend kubatabitayeh muta umwany wanyu wubusa ngo muraseby kiliziya ark muribeshy buriwese nukwemera kwe mumeny ibyanyu nkuko kiliziy umubyeyi wacu ibikora ahubwo nimuyigireho
-
Bavandi ntimukajye mwirirw musebanya gus mujye muvug ibyo muzinez iyosabato nizo manza ndets nibyo binyoma mukwiza mubant sibyo bibahesha ikuzo ngo bitwereke ko mwebwe mwambaye ukuri ntanarimwe kiliziya catholic izabur abakrist ngo nibinyoma byanyu meny ibyawe nidini ryawe wimenya ibyabandi kd ntimukagend kubatabitayeh muta umwany wanyu wubusa ngo muraseby kiliziya ark muribeshy buriwese nukwemera kwe mumeny ibyanyu nkuko kiliziy umubyeyi wacu ibikora ahubwo nimuyigireho
- Nubwo abagabo batwima care (batatwitaho) tugera imbere y’Imana ikayiduha !
- Police yarwanye n’indaya iyambika ubusa buriburi mu ruhame abantu barebera
- ADEPR Gatsata : Pasteri nyuma yo kubita ibicucu yaba ari mu mugambi wo kubirukana burundu (Kubatenga)
- Bombori bombori iganisha ku gusenyuka kwa Choral Salemu yubatse amateka akomeye muri ADEPR
- Yavuye muri Turkey aje guhaha mu Rwanda arongoye umunyarwanda kazi bamuroga inyatsi no kutabyara ariko
- Rose Muhando ku gitutu cy’abamushinja gukoresha ibiyobyabwenge
- URUSENGERO RWABAGUYEHO UBWO BARI MU MUHANGO WO KWIMIKA MUSENYERI
- Umugore yishe umugabo amuziza ku dahaha kuri Noheli
- Noheli ni umunsi washyizweho na Kiliziya y’i Roma, kimwe mu binyoma byo mu minsi y’imperuka
- Abahakana bakanapfobya Noheli bayijihije barigatana mu gitsina (mu myanya y’ibanga) : reba amafoto
- -| amakuru
- -| Amakuru yo hanze
- -| amateka
- -| imyidagaduro
- -| indirimbo
- -| inyigisho
- -| iterambere
- -| iyobokamana
- -| politike
- -| ubuhamya
- -| ubukungu
- -| ubuzima
- Biravugwa ko Clement yajyanye na Knowless gupimisha ko ari we se w’umwana koko
- Inkuru y’ubuzima budashoboka ;Umukecuru w’imyaka 101 yabyaye nyuma y’aho ibimenyetso byagaragazaga ko bidashoboka
- Amwe mu mayeri abanyepolitike bakoresha ngo babashe gutegeka abaturage
- Umugabo yahatiye umugore we kwambara ubusa asanze yoherereza amafoto ye yambaye ubusa abagabo
- Amabanga 12 afasha abanyepolitiki kuba abategetsi bahamye rubanda bakabayoboka bidasanzwe
- Amafoto/Video : Umuhango wo Gutabarizwa k’umwami Kigeli V Ndahindurwa watangiye
- Mukobwa, nubona umuhungu nk’uyu ntazagucike-Soma inkuru
- Ibyabaye kuri iyi ndaya ni agahomamunwa ! somo rikomeye ku zindi ndaya
- Nubwo abagabo batwima care (batatwitaho) tugera imbere y’Imana ikayiduha !
- Rusizi:Menya umusozi w’amateka adasanzwe mu butabera bw’Imana n’ubw’abantu


text:
Abaturage bimuwe mu birwa bya Mazane na Sharita mu karere ka Bugesera benshi muri bo batagize amahirwe yo kwiga ndetse n'abacikishirije amashuli muri ibi bihe batangiye kubimurira mu mudugudu w'icyitegererezo baravuga ko bafite imbogamizi ikomeye yo kutamenya kwandika no gusoma.
Abo baturage barasaba ubutegetsi ko bwabashyiriraho amasomeo yihariye nk'abantu basigaye inyuma mw'iterambere kubera ibirwa bari batuyemo.
Baravuga ko igihe baramuka batabonye amasomo byazabagora mu bihe bizaza.
Icyakora hari bamwe bigaragara ko bizagorana kubera bageze mu zabukuru batangiye guhuma amaso.
Kuva ibi birwa byabaho haracyagaragara umubare muto cyane w'abarangije amashuli yisumbuye. Nko ku kirwa cya Mazane ubwacyo harabarurwa abantu babiri gusa barangije amashuli yisumbuye.
Ubuyobozi bw'umurenge wa Rweru ababa baturage babarizwamo buvuga ko buri gutegura uko abo baturage na bo babona uburezi.


text:
Mu gice giheruka, Tycoon yari amaze gukubita inshyi ebyiri Sunny kubera ko yamuciye inyuma,undi asohoka arira, ese byaje kugenda bite?
....Tycoon nyuma yo gutekereza ku byo yakoze yasanze yakoze ikosa rikomeye cyane niko guhamagara nimero ya Sunny ngo amusabe imbabazi ariko yanga kumwitaba.
Yamwandikiye ubutumwa bugufi asaba imbabazi agira ati:”urabizi uri ubuzima bwanjye ndetse ni wowe byishimo byanjye. Ntakubeshye uri byose byanjye, ngaho mbwira nkubuze icyo naba nsigaranye? Mbabarira rwose nirengagize ikosa ryawe nawe wirengagize iryo kugukubita twikundanire nk’abavutse ubwa kabiri maze tubatirizwe mu rukundo rushya ruzira kurwana no gucana inyuma Sunny.Ndacyagukunda ni ukuri.”
N’umujinya mwishi Sunny yahise amusubiza ubutumwa bugira buti “Barakubeshye genda ushakire ahandi njyewe ubu ndi uwa Ivany nkuko wabibonye kandi ni umusore mwiza udahuye na we wa nyamaswa we. Uzashake abandi bakobwa kandi unyibagirwe nk’uko wibagiwe ibere rya mama wawe.”
Aya magambo yababaje Tycoon ariko nta kindi yagombaga gukora uretse ko guhamagara se wa Sunny wari usigaye akunda Tycoon cyane nk’umukwe, maze amubwira ibyabaye byose ndetse amubwira ko umukobwa we batandukanye burundu ati “Ubwo umunsi bamuteye inda nyamuneka ntimuzambaze ibye ubu ntitukiri kumwe acudikanye n’abandi”.
Tycoon yakomeje kumera nk’umusazi kuburyo yamaze icyumweru cyose ataratora agatotsi byibura isaha imwe mu ijoro. Buri gihe yabaga ari gutekereza amasezerano yose yagiranye na Sunny ariko ku iherezo akamutenguha bityo akibaza icyo yakora ngo amugarukire akakibura.
Ku bwa Tycoon yumvaga yakwihanganira ubusambanyi yafatiyemo Sunny ariko bagasubirana kuko kumuhomba byari uguhomba ubuzima kuri we!
Hashize ibyumweru bibiri Tycoon atagoheka nibwo yigiriye inama yo kujya kwa muganga gushaka imiti yamufasha gusinzira byibura isaha imwe, maze ageze ku bitaro atekerereza muganga buri kimwe cyose cyamubayeho ndetse n’ukuntu kuva byamubaho yabuze ibitotsi.
Muganga yamubwiye ko aramutse amuhaye ibinini bisinziriza byamugiraho ingaruka ntabashe no kwiga ariko Tycoon ati “Nta kibazo bimpe kuko nta masomo mfite n’ibizamini twabirangije ejo hashize”. Ni uko muganga amuha iyo miti amubwirako azajya ayifata agiye kuryama ndetse amugira inama yo kwiyibagiza gake gake uwo mukobwa.
Tycoon wari usigaye yarananiwe no kurya yavuye kwa muganga ku mugoroba asa n’unaniwe maze agarama ku gitanda atekereza ku buzima bwe adafite Sunny uko buzaba bumeze ndetse n’ukuntu agiye gusibira mu isomo rya sayikoroji kubera umukobwa ariko abura igisubizo ahubwa umutwe utangira kumurya cyane, maze amarira meshi ashoka ku maso, nibwo yahise afata ya miti mugaga yamuhaye arayimira abona gusinzira.
Burya koko ngo uwahombye nta homba rimwe, Tycoon yasinziriye adafunze maze yicuye nka saa mbiri za mugitondo yumva umutwe wagabanyutse maze areguka ashatse umwenda wo kwambara ngo asohoke abura n’umwe, arebye neza asanga inzu iramuhamagara yaba inkweto, yaba imyenda ndetse na mudasobwa yari afite mu nzu byose bari babijyanye na telefone yakoreshaga, mbese inzu yaramuhamagaraga.
Yarebye hirya no hino abura icyo fata agahinda karamwica yibaza ibiri ku mubaho biramuyobera kuko yibaza ukuntu nyuma yo kubura umukunzi we noneho yibwe n’ibintu by’agaciro byose.
Ubwo amanota y’igihembwe cya kabiri yasohokaga Tycoon yari amaze gusubira ku murongo gahoro kuko yari asigaye aryama noneho agatora agatotsi kuko yari amaze kwirengagiza ko yamenyanye na Sunny, ariko yaje kongera kugira agahinda ubwo yajyaga kureba amanota agasanga amasomo ane yose yamufashe, kandi itegeko rya kaminuza ryavugaga ko uwatsinzwe n’amasomo ane yirukanwa burundu ndetse agahagarikirwa inguzanyo, nibwo Tycoon yaje kwirukanwa maze amara umwaka wose yicaye iwabo yaravuye mu ishuri.
Icyirabo Sunny yaje kuba inshuti na Ivan ntacyo yikanga kuko yari yararangije gutandukana na Tycoon ndetse Tycoon akaba yari yarirukanwe mu kigo.
Ivany na Sunny urukundo rwabo rwakuraga amanywa n’ijoro nk’igihumyo, ndetse buri munsi bararyamanaga kandi akenshi ntibakoreshaga agakingirizo.
Muri iyo minsi yari mu rukundo na Ivan, Sunny yategereje ko yajya imugongo (imihango) araheba. Ubwoba bwaramutashye yigira inama yo kujya kwa muganga kwisuzumishaatanabibwiye Ivan. Muganga azanye ibisubizo yasanze Sunny asanga atwite inda y’amezi abiri.
Sixbert Murenzi


text:
Gisagara: Iterambere ry’akarere rishingira ku mihigo y’ingo
Ubuyobozi bw’akarere ka Gisagara buributsa abaturage ko guhigura imihigo y’ingo aribyo bizamura akarere bukabasaba kongera imbaraga muri uyu mwaka 2015-2016.
Nk’uko ku ntangiriro y’umwaka w’umuhigo akarere gasinya amasezerano y’umuhigo ku rwego rw’igihugu, imiryango nayo isinyana imihigo n’umuyoboi w’umudugudu ituyemo. Iyi mihigo y’ingo iyo yahiguwe neza umudugudu urazamuka, ukazamura akagari akagari kakazamura umurenge, imirenge iyo iteye imbere akarere kose kaba gateye imbere.
Uretse kandi iri terambere muri rusange, abaturage ku giti cyabo bemeza ko iyi mihigo y’ingo igenda ihindura byinshi mu mibereho yabo, aho usanga baragerageje kenshi kuzamura imiryango yabo bikabananira ariko aho batangiriye guhiga mu miryango bakagera ku byo biyemeje.
Nyanira Venuste utuye mu kagari ka Bukinanyana umurenge wa Musha ati “Iyo imihigo y’imiryango itaza nta terambere nari kuzageraho iwanjye, ibintu narabugaga kubikora bikaba ibindi, ariko aho dusigaye twiyemeza tukanabisinyira biduha imbaraga no kubyitaho kurusha, tukabigerahoâ€
Ibi rero nibyo umuyobozi w’akarere ka Gisagara Léandre Karekezi agarukaho agasaba abaturage kongera imbaraga muri uyu mwaka w’imihigo batangiye, ibyo biyemeje bakabigeraho ndetse bakanarenza aho bishoboka.
Karekezi avuga ko igihe cyose ku ntangiriro y’umwaka w’imihigo, buri rugo ruba rukwiye kwicara umuryango wose ugahuza ibitekerezo ku byo bifuza kugeraho kandi bagaharanira gukora buri gihe ibyisumbuye ku byo bahize mu gihe cyashize. Bagomba gufatanya muri urwo rugendo kugirango mu byo biyemeje hatazagira igipfa.
Ati “Akarere ni abaturage, iyo bateye imbere akarere kaba gateye imbere, icyo rero tubasaba ni uguhiga byisumbuyeho kandi bakabikorera bakabigeraho maze bakizamura bakazamura n’akarereâ€
Akarere ka Gisagara kaje ku mwanya wa 12 mu mwaka w’imihigo 2014-2015, karifuza kongera kugaruka mu myanya y’imbere muri uyu mwaka cyane ko kasubiye inyuma kuko mwaka wabanje wa 2013-2014 kari kaje ku mwanya wa 7.